**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2021. június 24-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

Tájékoztatom a Tisztelt Közgyűlést, hogy a járványügyi helyzet alakulását és a központi intézkedéseket folyamatosan figyelemmel kísérve, a Hivatal és intézményei működése megfelelnek a Kormány által megalkotott rendeleteknek, a biztonságos munkavégzéshez kapcsolódó előírásoknak.

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2020.10.01. - 2021.05.31. közötti időszakban 855 db szerződés jogi kontrolljára került sor az alábbi bontásban:

2020.10.01. – 2020.10.31.: 144 db szerződés;

2020.11.01. – 2020.11.30.: 182 db szerződés;

2020.12.01. – 2020.12.31.: 142 db szerződés;

2021.01.01. – 2021.01.31.: 67 db szerződés;

2021.02.01. – 2021.02.28.: 67 db szerződés;

2021.03.01. – 2021.03.31.: 73 db szerződés;

2021.04.01. – 2021.04.30.: 90 db szerződés;

2021.05.01. – 2021.05.31.: 90 db szerződés.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2020. október 29. napján tartott Közgyűlésen megalkotott rendeletek az alábbi időpontban kerültek kihirdetésre:

2020. október 30. napján kihirdetésre került:

* a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendelet módosításáról szóló 33/2020. (X.30.) önkormányzati rendelet – hatályba lépett 2020. december 1. napján;
* a vásárok és piacok működéséről szóló 34/1995. (X.26.) önkormányzati rendelet módosításáról szóló 34/2020. (X.30.) önkormányzati rendelet – hatályba lépett 2020. november 1. napján;
* a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet módosításáról szóló 35/2020. (X.30.) önkormányzati rendelet – hatályba lépett 2020. november 1. napján.

2020. november 4. napján kihirdetésre került:

* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 36/2020. (XI.4.) önkormányzati rendelet – hatályba lépett 2020. november 5. napján.

2020. november 10. napján kihirdetésre került:

* a 7,5 tonna megengedett legnagyobb össztömeget meghaladó tehergépkocsik helyi közútra történő behajtásához szükséges közútkezelői hozzájárulásról szóló 26/2007. (X. 25.) önkormányzati rendelet módosításáról szóló 37/2020. (XI.10.) önkormányzati rendelet – hatályba lépett 2021. január 1. napján;
* a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló 38/2020. (XI.10.) önkormányzati rendelet – hatályba lépett 2021. január 1. napján.

Szombathely Megyei Jogú Város Önkormányzat Polgármesterének az alábbi rendeletei kerültek kihirdetésre:

2020. november 11. napján kihirdetésre került:

* a maszkviseléssel érintett közterületek és nyilvános helyek kijelöléséről szóló 39/2020. (XI.11.) önkormányzati rendelet – hatályba lépett 2020. november 12. napján.

2020. november 25. napján kihirdetésre került:

* a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendelet módosításáról szóló 40/2020. (XI.25.) önkormányzati rendelet – hatályba lépett 2020. december 1. napján;
* a helyi adókról szóló 38/2011. (XII.19.) önkormányzati rendelet módosításáról szóló 41/2020. (XI.25.) önkormányzati rendelet – hatályba lépett 2021. január 1. napján.

2020. december 11. napján kihirdetésre került:

* a maszkviseléssel érintett közterületek és nyilvános helyek kijelöléséről szóló 42/2020. (XII.11.) önkormányzati rendelet – hatályba lépett 2020. december 12. napján.

2020. december 17. napján kihirdetésre került:

* az önkormányzat 2021. évi átmeneti gazdálkodásáról szóló 43/2020. (XII.17.) önkormányzati rendelet – hatályba lépett 2021. január 1. napján;
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 44/2020. (XII.17.) önkormányzati rendelet – hatályba lépett 2021. január 1. napján;
* az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról szóló 45/2020. (XII.17.) önkormányzati rendelet – hatályba lépett 2020. december 31. napján;
* a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X. 31.) önkormányzati rendelet módosításáról szóló 46/2020. (XII.17.) önkormányzati rendelet – hatályba lépett 2021. január 1. napján;
* a helyi adókról szóló 38/2011. (XII.19.) önkormányzati rendelet módosításáról szóló 47/2020. (XII.17.) önkormányzati rendelet – hatályba lépett 2021. január 1. napján;
* a helyi adókról szóló 38/2011. (XII.19.) önkormányzati rendelet módosításáról szóló 41/2020. (XI.25.) önkormányzati rendelet hatályba nem lépéséről szóló 48/2020. (XII.17.) önkormányzati rendelet – hatályba lépett 2021. január 1. napján.

2021. január 29. napján kihirdetésre került:

* a maszkviseléssel érintett közterületek és nyilvános helyek kijelöléséről szóló 1/2021. (I.11.) önkormányzati rendelet – hatályba lépett 2021. január 12. napján;
* az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló 2/2021. (I.29.) önkormányzati rendelet – hatályba lépett 2021. január 30. napján;
* a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet módosításáról szóló 3/2021. (I.29.) önkormányzati rendelet – hatályba lépett 2021. január 30. napján;
* Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet módosításáról szóló 4/2021. (I.29.) önkormányzati rendelet – hatályba lépett 2021. március 5. napján;
* a hivatali helyiségen kívüli és a hivatali munkaidőn kívüli anyakönyvi események engedélyezésének szabályairól és a többletszolgáltatások utáni díjakról szóló 9/2018. (V.7.) önkormányzati rendelet módosításáról szóló 5/2021. (I.29.) önkormányzati rendelet – hatályba lépett 2021. február 1. napján.

2021. február 1. napján kihirdetésre került

* a maszkviseléssel érintett közterületek és nyilvános helyek kijelöléséről önkormányzati rendelet módosításáról szóló 6/2021. (II.1.) önkormányzati rendelet – hatályba lépett 2021. február 2. napján.

2021. február 25. napján kihirdetésre került:

* az önkormányzat 2021. évi költségvetéséről szóló 7/2021. (II.25.) önkormányzati rendelet – hatályba lépett 2021. február 26. napján;
* a közterület használatának szabályairól szóló 2/2011. (I.31.) önkormányzati rendelet módosításáról szóló 8/2021. (II.25.) önkormányzati rendelet – hatályba lépett 2021. február 26. napján;
* az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról szóló 9/2021. (II.25.) önkormányzati rendelet – hatályba lépett 2021. február 26. napján;
* a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló 10/2021. (II.25.) önkormányzati rendelet – hatályba lépett 2021. február 26. napján.

2021. március 1. napján kihirdetésre került:

* a maszkviseléssel érintett közterületek és nyilvános helyek kijelöléséről szóló 11/2021. (III.1.) önkormányzati rendelet – hatályba lépett 2021. március 2. napján.

2021. március 11. napján kihirdetésre került:

* a maszkviseléssel érintett nyilvános helyek kijelöléséről szóló 12/2021. (III.11.) önkormányzati rendelet – hatályba lépett 2021. március 12. napján.

2021. március 22. napján kihirdetésre került:

* a maszkviseléssel érintett nyilvános helyek kijelöléséről szóló 13/2021. (III.22) önkormányzati rendelet – hatályba lépett 2021. március 23. napján.

2021. március 26. napján kihirdetésre került:

* a Szent Márton Esélyegyenlőségi Támogatási Program működtetéséről szóló 1/2018. (II.21.) önkormányzati rendelet módosításáról szóló 14/2021. (III.26) önkormányzati rendelet – hatályba lépett 2021. március 27. napján;
* a hulladékgazdálkodási közszolgáltatás igénybevételének rendjéről szóló 48/2013. (XII. 5.) önkormányzati rendelet módosításáról szóló 15/2021. (III.26) önkormányzati rendelet – hatályba lépett 2021. március 27. napján.

2021. március 29. napján kihirdetésre került:

* a maszkviseléssel érintett nyilvános helyek kijelöléséről szóló 16/2021. (III.29.) önkormányzati rendelet – hatályba lépett 2021. március 30. napján.

2021. április 8. napján kihirdetésre került:

* a maszkviseléssel érintett nyilvános helyek kijelöléséről szóló 17/2021. (IV.8.) önkormányzati rendelet – hatályba lépett 2021. április 9. napján.

2021. április 19. napján kihirdetésre került:

* a maszkviseléssel érintett nyilvános helyek kijelöléséről szóló 18/2021. (IV.19.) önkormányzati rendelet – hatályba lépett 2021. április 20. napján.

2021. május 27. napján kihirdetésre került:

* az önkormányzat 2020. évi gazdálkodásának végrehajtásáról szóló 19/2021. (V.27.) önkormányzati rendelet – hatályba lépett 2021. május 28. napján;
* az önkormányzat 2021. évi költségvetéséről szóló 7/2021. (II.25.) önkormányzati rendelet módosításáról szóló 20/2021. (V.27.) önkormányzati rendelet – hatályba lépett 2021. május 28. napján;
* a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete módosításáról szóló 21/2021. (V.27.) önkormányzati rendelet – hatályba lépett 2021. június 1. napján;
* az „Év Szombathelyi Ápolója 2021.” kitüntetés adományozásáról szóló 22/2021. (V.27.) önkormányzati rendelet – hatályba lépett 2021. május 28. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2020. október 29-i rendes Közgyűlésen elfogadott, valamint az azt követő időszakban a polgármester által hozott normatív határozatok, és a közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a veszélyhelyzetben a közgyűlés és a bizottságok hatáskörébe tartozó polgármesteri döntések jogi kontrollját.

A **Képviselői Iroda** végezte a veszélyhelyzetben a közgyűlés és a bizottságok hatáskörébe tartozó polgármesteri döntések adminisztrációját.

Az iroda elkészítette a Polgármesteri Hivatal 2020. évi teljes, valamint a 2021. év január 1. – május 31. közti időszakára vonatkozó iktatókönyvek szerinti hivatali statisztikát:

|  |  |  |  |  |
| --- | --- | --- | --- | --- |
| **Az iktatott ügyiratok megnevezése** | **Az iktatott ügyiratok száma** | | | |
| **Ágazat** | **2020.01.01. - 2020.12.31.** | | **2021.01.01. - 2021.05.31.** | |
| **Főszám** | **Alszám** | **Főszám** | **Alszám** |
| **A) PÉNZÜGYEK** | **79248** | **29770** | **46416** | **4308** |
| A.1. Adóigazgatási ügyek | 79248 | 29770 | 46416 | 4308 |
| **B) EGÉSZSÉGÜGYI IGAZGATÁS** | **35** | **534** | **28** | **168** |
| **C) SZOCIÁLIS IGAZGATÁS** | **6675** | **24125** | **2510** | **10194** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **1497** | **9369** | **886** | **3496** |
| E.1. Környezet- és természetvédelem | 132 | 1077 | 185 | 201 |
| E.2. Építésügyek, településrendezés, területrendezés | 311 | 4570 | 215 | 2029 |
| E.3 Építésügy | 267 | 890 | 56 | 105 |
| E.4 Kommunális ügyek | 787 | 2832 | 430 | 1161 |
| **F) KÖZLEKEDÉS ÉS HÍRKÖZLÉSI IGAZGATÁS** | **1503** | **7007** | **748** | **2395** |
| **G) VÍZÜGYI IGAZGATÁS** | **96** | **502** | **38** | **101** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **4962** | **21130** | **3367** | **11757** |
| H.1. Anyakönyvi és állampolgársági ügyek | 1666 | 4009 | 877 | 1748 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 15 | 359 | 4 | 227 |
| H.3. A Választásokkal kapcsolatos ügyek | 6 | 15 | 1 | 11 |
| H.7. Igazságügyi igazgatás | 73 | 646 | 29 | 152 |
| H.8. Egyéb igazgatási ügyek | 3197 | 16070 | 2455 | 9617 |
| **I) LAKÁSÜGYEK** | **1011** | **5371** | **569** | **1986** |
| **J) GYERMEKVÉDELMI ÉS GYÁMÜGYI IGAZGATÁS** | **469** | **2826** | **164** | **653** |
| **K) IPARI IGAZGATÁS** | **55** | **155** | **32** | **73** |
| **L) KERESKEDELMI IGAZGATÁS, TURISZTIKA** | **605** | **1971** | **320** | **1165** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **215** | **3214** | **156** | **1531** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **173** | **1138** | **65** | **441** |
| **R) SPORTÜGYEK** | **17** | **72** | **1** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** |  |  |  |  |
| U.1. Képviselő-testület iratai | 50 | 480 | 5 | 17 |
| U.2. Kisebbségi önkormányzat iratai | 6 | 32 | 5 | 20 |
| U.3. Szervezet, működés | 857 | 9924 | 507 | 3973 |
| U.4. Iratkezelés, ügyvitel | 145 | 1095 | 89 | 241 |
| U.5. Személyzeti, bér- és munkaügyek | 98 | 5682 | 68 | 2500 |
| U.6. Pénz- és vagyonkezelés | 1414 | 14243 | 640 | 4576 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **15** | **49** | **8** | **16** |
| X.1. Honvédelmi igazgatás | 7 | 34 | 5 | 15 |
| X.2. Polgári védelmi, katasztrófavédelmi igazgatás | 8 | 15 | 3 | 1 |
| **ÖSSZESEN:** | **99151** | **138847** | **56629** | **49653** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző közgyűlés óta folyamatosan végezte a vagyonkataszteri feladatok ellátását, az ingatlanértékesítéssel kapcsolatos pályázatok valamint a helyiséggazdálkodással összefüggő kérelmek lebonyolítását, és előkészítette közgyűlési döntésre a cég- és ingatlanügyekkel kapcsolatos, testületi hatáskörbe tartozó előterjesztéseket.

Az **Egészségügyi és Közszolgálati Osztály** vezetője a **Szociális és Intézményi Iroda** munkájáról az alábbi tájékoztatást adta:

A **Szociális Irodára** 2020. november 1. napjától – 2021. június 11. napjáighatósági ügyekben beérkezett kérelmek száma az alábbiak szerint alakult:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2020.  11.  hó | 2020. 12.  hó | 2021 01.  hó | 2021 02.  hó | 2021. 03.  hó | 2021. 04.  hó | 2021. 05.  hó | 2021. 06. 11. | **összesen** |
| Köztemetéssel kapcsolatos ügyek | 16 | 17 | 15 | 11 | 8 | 16 | 20 | 2 | **105** |
| Ápolási díj | 3 | 11 | 7 | 9 | 9 | 5 | 0 | 1 | **45** |
| Adósságkezelés | 1 | 0 | 4 | 0 | 0 | 1 | 2 | 0 | **8** |
| Átmeneti támogatás | 111 | 107 | 549 | 284 | 301 | 184 | 168 | 22 | **1726** |
| Krízis támogatás | 179 | 194 | 582 | 281 | 209 | 185 | 131 | 17 | **1778** |
| Piaci vásárlási utalvány | 60 | 72 | 9 | 2 | 1 | 0 | 1 | 0 | **145** |
| Rendszeres gyógyszertámogatás | 36 | 24 | 37 | 28 | 14 | 14 | 21 | 4 | **178** |
| Temetési segély | 4 | 2 | 1 | 2 | 1 | 1 | 1 | 0 | **12** |
| Fűtési támogatás | 68 | 36 | 56 | 29 | 7 | 4 | 2 | 0 | **202** |
| Rendszeres gyermekvédelmi támogatás | 29 | 9 | 59 | 25 | 25 | 30 | 48 | 6 | **231** |
| Hátrányos helyzet megállapítása | 22 | 5 | 21 | 12 | 14 | 11 | 16 | 0 | **101** |
| **Összesen** | **529** | **477** | **1340** | **683** | **589** | **451** | **410** | **52** | **4531** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek. A hatósági ügyekben a jogszabályban előírt ügyintézési határidőt az Irodán sikerült betartani.

**A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** 2021. január 1. napjától módosításra került. A módosítás főbb elemei az alábbiak:

Köztemetés:

A települési önkormányzat az eltemettetésre köteles személyt a köztemetés költségeinek megtérítésére kötelezi. A megtérítési kötelezettség alól részben vagy egészben mentesíthető az, vagy részletekben történő megfizetés engedélyezhető annak, akinek jövedelme, vagy akinek háztartásában az egy főre jutó jövedelem az öregségi nyugdíj mindenkori legkisebb összegének tízszeresét nem haladja meg. A döntést megelőzően minden esetben a kérelmező lakhatásául szolgáló ingatlan megtekintésével történő környezettanulmányt kell készíteni. A jövedelemhatár emelésével több rászorult család élhet a részletfizetés lehetőségével, vagy mentesülhet a költségek megtérítésének kötelezettsége alól.

Rendkívüli szociális krízishelyzetre tekintettel nyújtott támogatás:

* A rendkívüli szociális krízishelyzetre tekintettel nyújtott települési támogatás megállapítása esetén az elmúlt évek gyakorlati tapasztalatai, továbbá a koronavírussal összefüggésben bevezetett különleges jogrend alapján indokolt volt a szabályozás pontosítása oly módon, hogy a helyszínen történő környezettanulmánytól el lehet tekinteni, amennyiben a támogatás megállapítása iránti kérelem benyújtását megelőző egy éven belül már sor került arra, illetve a különleges jogrend időtartama alatt.
* A rendelkezésre álló anyagi források célzottabb, igazságosabb elosztása céljából pontosításra került a rendkívüli szociális krízishelyzetre tekintettel nyújtott támogatás fogalma, miszerint szociális, jövedelmi és vagyoni helyzet vizsgálata mellett, jövedelemhatárhoz nem kötött támogatás, elismerve kérelmező és családja rendkívüli egyedi élethelyzetét.

Gyógyszer- és gyógyászati segédeszköz kiadások viseléséhez nyújtott rendszeres települési támogatás:

* A krónikus megbetegedések halmozott előfordulása, a magas gyógyszer és gyógyászati segédeszköz árak az idősek mellett jelentős anyagi terhet jelent a megváltozott munkaképességű személyek számára is. Indokolt volt a magasabb támogatási összeg tekintetében a jogosultsági kör kibővítése az egyedül élő, megváltozott munkaképességű személyek pénzbeli ellátásában, vagy rokkantsági járadékban részesülő kérelmezők körével.
* A gyógyszerek kiváltási rendszerének változása indokolta, hogy a szabályozásból kikerült a vények kötelező mellékletként történő csatolása.
* A közgyógyellátásban részesülő személyek köre bekerült a gyógyszertámogatásra jogosultak körébe. Közgyógyellátás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében, a szociális törvényben meghatározott, egészségkárosodáshoz kötött pénzbeli ellátásban, illetve a 44.175 Ft alatti havi jövedelemmel rendelkezőknek biztosított hozzájárulás. A gyógyszerköltség meghatározása a kérelmező krónikus betegségéhez igazodó, legalacsonyabb költségű, legalacsonyabb napi terápiás költséggel alkalmazott készítmények alapulvételével történik és az egyéni gyógyszerkeret összege ezen költség, de legfeljebb havi 12.000 Ft lehet. Fentiek alapján látható, hogy a lakosság egyik legrászorultabb csoportja az, aki igénybe tudja venni ezen ellátási formát, ezért ezen jogosultsági kör beemelésre került a helyi szabályozásba is.

**A Szent Márton Esélyegyenlőségi Támogatási Program működtetéséről szóló önkormányzati rendelet** 2021. március 27. napjátólmódosításra került. A módosítás főbb elemei az alábbiak:

A pályázó életkorára vonatkozóan:

A jogosultsági kör kibővítésre került az általános iskola 5. évfolyamos tanulói körrel, így pályázatot nyújthat be az a fiatal, aki az általános iskola 4. vagy 5. évfolyamos tanulója, azaz sikeres pályázó esetén az 5. vagy 6. általános iskolai évfolyamon kezdi meg tanulmányait.

Jövedelemhatárra vonatkozóan:

A pályázó hátrányos helyzetű, tehetséges fiatalok körének kiszélesítése céljából, módosításra került a jövedelemhatár, miszerint a pályázó háztartásában élő személyeknek az egy főre jutó havi jövedelme a mindenkori nyugdíjminimum négyszeresét nem haladhatja meg. Ennek alapján a pályázó háztartásában az érvényes jövedelemhatár legfeljebb havi 114 000.- Ft/fő összegre történő emelése került bevezetésre.

A **Lakás Irodára 2020. november 1. napjától – 2021. június 11. napjáig** hatósági ügyekben beérkezett kérelmek száma az alábbiak szerint alakult:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2020.**  **11.**  **hó** | **2020.**  **12.**  **hó** | **2021. 01. hó** | **2021. 02.**  **hó** | **2021. 03.**  **hó** | **2021. 04. hó** | **2021. 05. hó** | **2021. 06. 11.** | **összesen** |
| Önkormányzati lakásban lakók lakbértámogatása | 262 | 45 | 70 | 45 | 26 | 11 | 12 | 3 | **474** |
| Nem önkormányzati lakásban lakók bérleti díj támogatása | 8 | 24 | 197 | 46 | 27 | 11 | 16 | 2 | **331** |
| **Összesen** | **270** | **69** | **267** | **91** | **53** | **22** | **28** | **5** | **805** |

Kérelmezők részéről rendkívül nagy igény van a lakhatási problémák megoldására, ezért lakások rendelkezésre állása esetén indokolt volt döntést hozni bérlakások bérbeadásáról, így a különleges jogrend idején az alábbi polgármesteri döntésekre került sor.

**Rendkívüli szociális krízishelyzetre tekintettel** 2021. május hónapban **öt** önkormányzati tulajdonban lévő ingatlan került kijelölésre.

**Lakás helyreállításának vállalásával történő bérbeadás:**

A környezettanulmányok elvégzését követően a kérelmezőkkel történt személyes egyeztetések alkalmával a SZOVA NZrt. által megküldött, **33 db üres, helyreállítandó bérlakás** pontos címét, alapterületét, szobaszámát és egyéb helyiségeinek felsorolását, komfortfokozatát, fűtési módját, valamint a felújítási költség összegét tartalmazó bérlakások listája alapján az igénylők megjelöltek 2 – 3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel. A bérleménykezelők a lakások megtekintését több időpont biztosításával tették lehetővé. Az egyeztetések során **102 kérelmezővel** történt személyes, és több alkalommal telefonon történő konzultáció. Az egyeztetéseket követően **21 db helyreállítandó bérlakás került kijelölésre.**

**Közösségi Bérlakás Rendszerben nyilvántartott ingatlanok bérbeadása:**

A tulajdonosok által felajánlott ingatlanok állapotfelmérését követően, és a bérleti díj elfogadásáról szóló tulajdonosi nyilatkozat alapján 2021. március hónapban **öt** ingatlan, 2021. május hónapban **három** lakás került a KBR rendszerében bérbeadásra. A KBR rendszer bevezetése óta jelenleg **14 db** magántulajdonban lévő lakás került az önkormányzati bérlakás rendszerbe bevonásra, az önkormányzat által kiválasztott bérlők a bérleti - és a közüzemi díjak megfizetése tekintetében hátralékkal nem rendelkeznek.

Fentiek alapján az előző közgyűlés óta eltelt időtartamban mindösszesen 26 db önkormányzati tulajdonban lévő és 8 db KBR rendszerben bevont ingatlan bérbeadására került sor.

A **Sport és Ifjúsági Iroda** elkészítette a szombathelyi székhelyű sportszervezetek részére megítélt támogatások szerződéseit, valamint befogadta és részletesen ellenőrizte az ezekről elkészített elszámolásokat.

Az iroda előkészítette Szombathely Megyei Jogú Város új Sportfinanszírozási rendszerét, valamint közreműködött az idei évi sport költségvetés kialakításában.

Folyamatos egyeztetéseket folytatott Szombathelyi Szabadidősport Szövetség képviselőivel, Szombathely Megyei Jogú Város területén működő szabadidős sportrendezvények megreformálásának érdekében.

Az iroda részt vett az U21-es Labdarúgó Európa Bajnokság szombathelyi lebonyolításával kapcsolatos előkészületekben, elkészítette a 2020. évi professzionális sportra kiadott támogatásokkal kapcsolatos közérdekű adatigénylés válaszleveleit, megszervezte és lebonyolította a diákpolgármester választást.

Az iroda szervezésében több alkalommal került lebonyolításra a Kábítószerügyi Egyeztető Fórum, folyamatos kapcsolatban állt a digitális oktatás időszakában is a Városi Diáksport Bizottság tagjaival, valamint a Magyar Diáksport Szövetség elnökségével. Az iroda elvégezte még a Vasi Diák Közösségi Szolgálat tevékenységéből fakadó adminisztratív feladatokat, továbbá kiállította a diákoknak az érettségi teljesítéséhez szükséges igazolásokat.

Az iroda munkatársai teljes létszámmal közreműködtek a háziorvosok által végzett oltási tevékenység adminisztratív feladatainak lebonyolításában.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat.

A polgármesteri döntések előkészítésében 2020. október 29-től 2021. június 11-ig is folyamatos volt az iroda tevékenysége.

A köznevelés területén a fenti időszakban az iroda az alábbi feladatokat végezte, illetve készítette elő:

* az ELTE Bolyai János Gyakorló Általános Iskola és Gimnáziummal kötött támogatási szerződés felbontásának előkészítése,
* az Eötvös Loránd Tudományegyetemmel megkötött együttműködési megállapodás módosítása,
* ELAMEN rezsikulcs módosításával kapcsolatos egyeztetések bonyolítása,
* a Szombathelyi Tankerületi Központhoz tartozó általános iskolák 2021/2022. tanévre vonatkozó felvételi körzetének véleményezése,
* iskolai alapdokumentumok módosításának véleményezése,
* óvodai feladat-ellátási megállapodások módosítása,
* a pedagógusnapi kitüntetésekre beérkezett javaslatok feldolgozása, döntésre előkészítése, kitüntetettek értesítése,
* az önkormányzati tulajdonban lévő, köznevelési feladatellátás céljára vagyonkezelésbe átadott vagyon 2021. évi ellenőrzési ütemtervének összeállítása, tájékoztató készítése a 2020. évi ellenőrzések tapasztalatairól,
* az önkormányzat által fenntartott óvodák 2021. évi fenntartói törvényességi ellenőrzési ütemtervének összeállítása, tájékoztató készítése a 2020. évi ellenőrzések tapasztalatairól,
* a kötelező feladatot képező nyári napközis tábor megszervezése,
* Pedagógus Nap megszervezése,
* munkamegosztási szerződésekkel kapcsolatos egyeztetések bonyolítása,
* 4 önkormányzati fenntartású óvodában az óvodavezetői pályázati felhívás kiírása és lebonyolítása,
* óvodavezetői pályázatok összegzése, döntésre előkészítése,
* óvodai beíratással kapcsolatos előkészítés (plakát, felhívás stb.),
* az óvodai májusi beíratás lebonyolítása, összegzés, döntésre előkészítés,
* óvodai szakmai nap szervezése, fellépők meghívása,
* óvodák továbbképzési programjának, beiskolázási tervének előkészítése,
* a nyári óvodai lezárással kapcsolatos döntés előkészítése, felmérés és tájékoztatás,
* az óvodai létszámról mindennapi jelentések feldolgozása,
* havi óvodavezetői értekezletek megtartása (online),
* színes – arany, gyémánt, rubin és vas - diplomások ügyeinek intézése,
* a támogatási szerződések elszámolásának ellenőrzése,
* a „Szombathely Visszavár” ösztöndíj programmal kapcsolatos szerződések elkészítése, átadása, hallgatói jogviszony igazolások nyilvántartása,
* SNI, BTM-es gyermekekről kimutatás készítése és továbbítása,
* óvodai beszámolók döntésre előkészítése (Szakszolgálati Koordinátor, Esélyegyenlőségi munkacsoport, óvodavezetők munkaközössége),
* óvodavezetők munkáltatói jogkörbe tartozó ügyeinek intézése,
* telefonos kapcsolattartás az óvodavezetőkkel, tanácsadás és segítségnyújtás,
* szülői tájékoztatás és szülői panaszok kezelése,
* óvodavezetők kötelező továbbképzésének nyilvántartása,
* vagyonnyilatkozat –tételi kötelezettségről értesítés, a vagyonnyilatkozatok átvétele,
* óvodai támogatások lebonyolítása,
* GAMESZ igazgatói megbízására pályázat kiírása és döntésre előkészítése,
* KIR rendszerben a 2H és 3 H-s gyermekek rögzítése és tankerület részére továbbítása,
* az óvodák vonatkozásában előző évi költségvetési adatok feltöltése.

Az egészségügy területén végzett feladatok:

- GESZ magasabb vezetői megbízásra pályázat kiírása, döntésre előkészítése,

- 2021. évi rendelési idők módosítására beérkezett javaslatok összegzése, döntésre előkészítése,

- az új Egészségügyi Alapellátó Központ működéséhez szükséges intézkedések, döntések előkészítése,

- a központi orvosi ügyelet Szombathely, 11-es huszár út 6. szám alatti működési engedélyéhez, létszámához szükséges intézkedések megtétele, rendelet módosításának előkészítése,

- háziorvosi, fogorvosi telephely változással kapcsolatos ügyek intézése,

- praxis értékesítéssel kapcsolatos ügyek intézése,

- az Egészségügyi Civil Alap pályázati felhívásának közzététele, beérkezett pályázatok feldolgozása, döntésre előkészítése,

- egészségügyi szolgálati jogviszonnyal kapcsolatos feladatok végzése,

- házi gyermekorvosi rendelési idők módosításával kapcsolatos döntéselőkészítés,

- egészségügyi kitüntetésre beérkezett javaslatok összegzése, döntésre előkészítése, kitüntettek értesítése,

- 2021. Semmelweis-nap megszervezése,

- az oltópontok kijelölésével, engedélyeztetésével, berendezésével kapcsolatos feladatokban történő közreműködés,

- az egészségügyi dolgozók kedvezményeivel, az emléktábla állításával, „Év Szombathelyi Ápolója 2021.” díj alapításával kapcsolatos feladatok előkészítése, a beérkezett javaslatok összegzése és döntésre előkészítése,

- a háziorvosok oltásra történő kiértesítéseiben való közreműködés, 2021. június 11. napjáig az iroda koordinálásában összesen 12.020 telefonos kiértesítést végzett a hivatal.

A kultúra területén végzett feladatok:

* Iseum közérdekű muzeális gyűjteménnyé történő átsorolása átsorolásával kapcsolatos feladatok,
* kulturális intézményvezetők munkaszerződéseinek készítése jogviszony átalakulás miatt,
* az AGORA SZMSZ-módosításának döntésre történő előkészítése,
* a Magyar Kultúra Napjához kapcsolódó előkészületek, a járványügyi szabályok betartásával a kitüntetések átadásának megszervezése,
* a Szombathelyért Közalapítvány szerződésmódosításának döntésre történő előkészítése,
* Médiaközpont támogatási szerződésének elkészítése,
* AGORA ügyvezetői állás felhívásásának döntésre előkészítése, majd visszavonása
* folyamatos kapcsolattartás az értéktár elnökével,
* kulturális bérfejlesztéshez kapcsolódó pályázat előkészítése,
* a Weöres Sándor Színház és a Mesebolt Bábszínház állami támogatásának előkészítése, az előző évi támogatás szakmai és pénzügyi beszámolójának elkészítése, minisztérium részére történő továbbítása,
* a Weöres Sándor Színház támogatási ütemezésének döntésre történő előkészítése,
* a Szombathely, Aréna u. 8. szám alatt található hadosztályágyú térítésmentes tulajdonjogba adásának intézése,
* Mesebolt Bábszínház, Savaria Turizmus Nonprofit Kft., Savaria Megyei Hatókörű Városi Múzeum és Agora Szombathelyi Kulturális Központ pályázatainak engedélyeztetése,
* Savaria Történelmi Közhasznú Közalapítvány támogatásával kapcsolatos ügyintézés,
* Képtár kiadványához ISBN-szám intézése,
* könyvtár érdekeltségnövelő pályázatával kapcsolatos ügyintézés (ebr 42),
* Textiltriennálé díjához előkészületek (díjzsűri, oklevél stb.),
* az AGORA Médiaközpontba történő integrálásával kapcsolatos előkészületek, minisztériumi véleményezés előkészítése és megküldése,
* városi rendezvények szervezésében való közreműködés és koordinálás,
* közreműködői megállapodások készítése állami támogatások igényléséhez.

Az önként vállalt önkormányzati feladatok, civil területen végzett feladatok:

* Önkormányzatunk 2020. októberétől a „ Házhoz visszük! ” program keretében olyan szombathelyi, 65 év felettieknek segített, akik nem tudtak gondoskodni a járványhelyzetben saját bevásárlásukról, gyógyszerkiváltásról, postai szolgáltatás igénybevételéről. A fenti szolgáltatásokat a hivatal munkatársai végezték az iroda koordinálásában. 2021. június 11-ig összesen 125 rászoruló bevásárlását segítette a hivatal.
* szintén önként vállalt feladat az újszülöttek részére Babaköszöntő csomag összeállítása, amely polgárlevélből és ezüst kiskanálból áll; 2021. június 11-ig összesen 401 újszülött részére került összeállítása a csomag, amely a védőnők közreműködésével került a családokhoz,
* Szent Márton kártya regisztrációjának jóváhagyása,
* a Kulturális, Oktatási és Civil Bizottság 2020. októberi ülésén döntött a Kulturális és Civil Alapra benyújtott pályázatokról: az iroda összesen 54 civil szervezet támogatási szerződését készítette el, és intézkedett a támogatások kiutalásáról,
* a civil szervezeteknek az előző évi működési és rendezvénytámogatásokról szakmai és pénzügyi beszámolót kell készítenie, működés esetén a tárgyévet követő január 31. napjáig, rendezvény esetén a megvalósítást követő 60 napon belül; a szakmai és pénzügyi beszámolók ellenőrzését, hiánypótlását 2021. februárjában végezte el az iroda,
* folyamatos kapcsolattartás a civil referenssel,
* online civil fórum előkészítésével, megtartásával kapcsolatos feladatok,
* a közművelődési és feladat-ellátási megállapodással rendelkező, valamint külön soron támogatott civil szervezetek támogatási szerződéseinek elkészítése,
* polgármesteri döntés, valamint a támogatási szerződések módosításának elkészítése a Kulturális és Civil Alapból támogatott szervezetek rendezvényeinek megvalósítási határidejének hosszabbítására vonatkozóan,
* az önkormányzati támogatási rendszerben (ÖTR) a szervezetek regisztrációjának, valamint a regisztrációk megújításának jóváhagyása.

Az ügyiratforgalmi statisztika alapján az irodán 2020. október 29. napjától 2020. december 31-ig az iktatott iratok száma 767 db volt, 2021. január 1. napjától 2021. június 16. napjáig 1969 db.

A **Közgazdasági és Adó Osztály** vezetője az alábbi tájékoztatást adta az osztály munkájáról:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

A koronavírus elleni védekezés 2020.évi költségeiről az alábbi tájékoztatást adjuk, melyet Szombathely Megyei Jogú Város 2020. évi zárszámadási rendelete is tartalmaz:

|  |  |  |
| --- | --- | --- |
| **Önkormányzati kiadások (eFt-ban)** | | |
| **kifizetett összeg** | **téma** | **felhasználó** |
| 100 | fertőtlenítő szerek beszerzése | Apáczai Iskoláért Egyesület |
| 729 | FFP2 típusú maszkok | SZMJV Önkormányzat |
| 5 334 | háziorvosi rendelők fertőtlenítése | SZMJV Önkormányzat |
| 1 229 | 270 db zsilipruha szett beszerzése | SZMJV Önkormányzat |
| 17 780 | textil maszk beszerzése 28.000 db | SZMJV Önkormányzat |
| 12 192 | FFP2 típusú maszkok beszerzése 4.000 db | SZMJV Önkormányzat |
| 2 825 | fertőtlenítő szerek | SZMJV Önkormányzat (Kórház) |
| 3 366 | betegőrző monitor | SZMJV Önkormányzat (Kórház) |
| 1 640 | monitorfigyelő kamerarendszer | SZMJV Önkormányzat (Kórház) |
| 7 350 | 1000 db teszt | SZMJV Önkormányzat |
| 3 556 | transzport lélegeztetőgép | SZMJV Önkormányzat (Kórház) |
| 4 572 | háziorvosi rendelők fertőtlenítése | SZMJV Önkormányzat |
| **60 673** | **összesen** |  |
| **Intézményeknek, társaságoknak biztosított pénzeszközök (eFt-ban)** | | |
| **Polgár- mesteri rendelkezés összege** | **téma** | **felhasználó** |
| 2 000 | fertőtlenítés és fokozott higiénia biztosítása | Köznevelési GAMESZ - 500 eFt |
|  |  | Egészségügyi és Kulturális GESZ - 500 eFt |
|  |  | Pálos K. Szociális Központ - 500 eFt |
|  |  | Egyesített Bölcsődei Intézmény - 500 eFt |
| 36 978 | maszk és szemüveg beszerzés | Egészségügyi és Kulturális GESZ - 14.118 eFt |
|  |  | Pálos K. Szociális Központ - 7.620 eFt |
|  |  | Fogyatékkal Élőket és Hajléktalanokat Ellátó Nkft. - 7.620 eFt |
|  |  | Polgármesteri Hivatal - 7.620 eFt |
| 915 | fertőtlenítés és fokozott higiénia biztosítása | Egészségügyi és Kulturális GESZ |
| 2 794 | PH fertőtlenítése | Polgármesteri Hivatal |
| 26 035 | textil maszk beszerzése | Köznevelési GAMESZ (24.000 db) - 15.240 eFt |
|  |  | Polgármesteri Hivatal (17.000 db) - 10.795 eFt |
| 5 469 | egyszer használatos dobozok étkeztetés | Pálos K. Szociális Központ |
| 5 000 | önkéntes futárszolgálat | Vásárcsarnok |
| 433 | húsvéti élelmiszercsomag | HÁROFIT |
| 5 309 | védőfelszerelések | Egészségügyi és Kulturális GESZ |
| **84 933** | **összesen** |  |
| **145 606** | **Mindösszesen** |  |

Az **Adókivetési Iroda** tevékenységeiről az alábbi tájékoztatást adta:

A veszélyhelyzet megszűnésével összefüggő átmeneti jogszabályokról és járványügyi készültségről szóló 2020. évi LVIII. törvény 33.§ (4)-(5) bekezdésében megfogalmazott adózási könnyítések értelmében a vállalkozások a 2019. évi helyi iparűzésiadóbevallás-benyújtási kötelezettségüket és az ezzel egyidejűleg esedékes adófizetési kötelezettségüket (adókülönbözetet) 2020.05.31. napi határidő helyett 2020.09.30. napjáig teljesíthették. Az adóhatóság ezt követően kezdte meg a vizsgálatokat a bevallások benyújtásának teljeskörűségére. Az adóbevallást elmulasztó adózók részére hiánypótlási felhívás került kiküldésre, melynek nagy arányban eleget tettek az adózók.

A koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII. 1.) Korm. rendelet értelmében a 2021. évben végződő adóévben a helyi adó és a települési adó mértéke nem lehet magasabb, mint az ugyanazon helyi adónak, települési adónak az e rendelet hatálybalépése napján hatályos és alkalmazandó önkormányzati adórendeletben megállapított adómértéke. Az önkormányzatnak a rendelet hatálybalépése napján hatályos adórendelete szerinti adómentességet, adókedvezményt a 2021-ben végződő adóévben is biztosítania kell, valamint a települési önkormányzat a 2021. évre új helyi adót, új települési adót nem jogosult bevezetni.

2020. november 26. napján kihirdetésre került az egyes adótörvények módosításáról szóló 2020. évi CXVIII. törvény. A helyi adókról szóló 1990. évi C. törvényt (továbbiakban: Htv.) érintő módosítás hatályon kívül helyezi a 30 napon túli építőipari tevékenység ideiglenes jellegű iparűzési adókötelezettségére vonatkozó hatályos rendelkezéseit. Így az ideiglenes jellegű iparűzési tevékenység utáni adókötelezettség megszűnik. A hatályon kívül helyező rendelkezés 2021. január 1. napján lépett hatályba. Szintén 2021. január 1. napjától lépett hatályba azon rendelkezés, hogy az adózó a helyi iparűzési adóról szóló adóbevallási kötelezettségét - ideértve az adóbevallás kijavítását és az önellenőrzéssel való helyesbítést - és az adóelőlegről szóló bevallási kötelezettségét kizárólag az állami adóhatósághoz elektronikus úton, az állami adóhatóság által rendszeresített elektronikus nyomtatványon, az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával teljesítheti. Az állami adóhatóság a hozzá beérkezett, számszaki hibát, ellentmondást nem tartalmazó adóbevallást - az adóbevallás-benyújtásra kötelezett azonosítását követően, a befogadó nyugta kiadása mellett - az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul továbbítja.

Az illetékekről szóló 1990. évi XCIII. törvény előírása alapján 2021. évtől az elsőfokú közigazgatási hatósági eljárás megindításához kapcsolódó illetékkötelezettség megszűnik. Emiatt jogi személyek esetében sem kell már a fizetési könnyítési eljárások után korábbi 10.000,-Ft illetéket megfizetni.

2021. január 1. napjától a gépjárműadóval kapcsolatos adóztatási feladatokat a Nemzeti Adó- és Vámhivatal látja el. A 2021. január 1-jét megelőző időszakra eső gépjárműadó-ügyekben továbbra is az önkormányzati adóhatóság jár el. Az adózóknak az esetlegesen fennálló gépjárműadó hátralékot még az önkormányzati adóhatóság gépjárműadó számlájára kell teljesíteni.

A Htv. előírása alapján a kisadózó vállalkozások tételes adója (KATA) hatálya alá tartozó adóalanyok, akik az iparűzési adóban az egyszerűsített, tételes adóalap-megállapítást választották, és adóalap-mentességet, adókedvezményt, adócsökkentést kívánnak érvényesíteni, a 2020. évi bevallási kötelezettségüket 2021. január 15. napjáig kötelesek teljesíteni. 2232 adóbevallás érkezett elektronikusan, melyek ellenőrzést követően feldolgozásra kerültek.

Szombathelyen az építményadó köteles vagyontárgyakat érintő 2021. január 1. napi állapot szerinti tulajdonosi vagy egyéb változásokról építményadó adatbejelentést kell benyújtani az érintett adózóknak. Az adatbejelentés benyújtásának határideje 2021. január 15. napja volt.

A 2021. január 1. napjától KATA alanyokká váló adózók, akik az iparűzési adóban az egyszerűsített, tételes adóalap-megállapítást választanák, a bejelentést legkésőbb 2021. február 15. napjáig tehették meg. 595 adóalanytól érkezett ilyen típusú bejelentés elektronikusan.

A koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló 639/2020. (XII.22.) Korm. rendelet értelmében a 2021. évben végződő adóévben azon, a Htv. szerinti vállalkozó esetén, amely azzal felel meg a kis- és középvállalkozásokról, fejlődésük támogatásáról szóló 2004. évi XXXIV. törvény (a továbbiakban: KKV törvény) szerinti mikro-, kis- és középvállalkozássá minősítés feltételeinek, hogy esetében a KKV törvény 3. § (1) bekezdés b) pontjában meghatározott nettó árbevétel vagy mérlegfőösszeg értékhatár legfeljebb 4 milliárd forint, a helyi iparűzési adó mértéke 1 százalék.

Szombathelyen a helyi iparűzési adó mértéke 2 százalék, ezért a fenti feltételeknek megfelelő vállalkozások a Korm. rendelet értelmében 2021. február 25. napjáig elektronikusan nyilatkozhattak a helyi iparűzési adóval kapcsolatos, 2021. évi adóelőleg-kedvezményük érvényesítéséről a NAV által létrehozott 21NYHIPA jelű ÁNYK űrlapon. Adóhatóságunkhoz 4878 db nyilatkozat érkezett. A nyilatkozatok feldolgozása a jogosultság ellenőrzését követően történt. Tekintettel arra, hogy a Korm.rendelet alapján az adóelőleg 50 százalékát kell az egyes esedékességi időpontokban megfizetni, az adóhatóság a vállalkozó iparűzési adóelőleg-kötelezettsége összegét hivatalból, határozathozatal nélkül csökkentette.

A helyi adókat az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számlájára. A március 15-i fizetési határidőre tekintettel jogi személyek és egyéni vállalkozók részére 5363 db adószámla kivonat, magánszemélyek részére 5510 db, a befizetési lapot is tartalmazó számlalevél készült el, melyek kézbesítése szintén megtörtént. Az adószámla kivonatok a 2021. február 23. napig feldolgozott adatok alapján tartalmazták az adózók helyi adószámláinak egyenlegeit, esetleges tartozásokat, illetve a befizetések gördülékenysége érdekében tájékoztatást tartalmaznak a fizetési határidőkről és a lehetséges fizetési módokról.

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2020. adóévről 2021. május 31. napig kell a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Az elektronikusan beérkezett közel 5000 db adóbevallás ellenőrzése, feldolgozása megkezdődött.

Az adózók fenti KKV Nyilatkozata alapján a 2020. évi iparűzési adóbevallás feldolgozását követően a 2021. szeptember 15. napi adóelőlegből érvényesíthető 50%-os adóelőleg kedvezményt az adóhatóság hivatalból rögzíti az adószámlákon.

2021. június 10. napján lépett hatályba a koronavírus-világjárványt követő, a gazdaság újraindítását elősegítő adózási intézkedésekről szóló 318/2021. (VI.9.) Korm. rendelet. A Korm. rendelet alapján az adózás rendjéről szóló 2017. évi CL. törvény (a továbbiakban: Art:) 198.§-a és 199.§-a szerinti kedvezményeken túl, az adóhatóság az adózónak és az adó megfizetésére kötelezett személynek a 2021. december 31-ig előterjesztett kérelmére az adóhatóságnál nyilvántartott, legfeljebb ötmillió forint összegű adóra, egy alkalommal, legfeljebb hat havi pótlékmentes fizetési halasztást vagy legfeljebb tizenkét havi pótlékmentes részletfizetést engedélyez, ha a kérelmező a kérelem benyújtásával egyidejűleg valószínűsíti, hogy a fizetési nehézség a veszélyhelyzetre vezethető vissza. Továbbá az Art. 201.§ (2) bekezdésétől eltérően az adóhatóság a nem természetes személy adózónak és az adó megfizetésére kötelezett személynek a 2021. december 31-ig előterjesztett kérelmére az őt terhelő adótartozást egy alkalommal, legfeljebb húsz százalékkal, de ötmillió forintot meg nem haladó összegben mérsékli, ha az adótartozás megfizetése a kérelmező gazdálkodási tevékenységét a veszélyhelyzetre visszavezethető okból ellehetetlenítené. Az adómérséklés csak egy adónem tekintetében kérelmezhető.  A fenti fizetési könnyítésre irányuló eljárások ügyintézési határideje 15 nap. A járványügyi veszélyhelyzet kapcsán kialakult körülményekre tekintettel adóhatóságunk mindent megtesz azért, hogy az adózókkal méltányosan a jogszabályoknak megfelelve járjon el.

Az adó-végrehajtási munka területén a járványügyi veszélyhelyzet alatt érvényben lévő jogszabályi környezetnek megfelelően végeztük az adóbehajtási tevékenységet. A végrehajtási kényszerintézkedések foganatosítását megelőzően, lehetőség szerint felvettük a kapcsolatot a hátralékosokkal az önkéntes teljesítés előmozdítása, illetve az esetlegesen fennálló fizetési nehézség esetén, az adózó számára elérhető fizetési könnyítésekkel kapcsolatos felvilágosítás megadása érdekében. A veszélyhelyzet elmúlt időszakában, 2020. november és 2021. júniusa között 2661 adóvégrehajtási cselekményt foganatosított az iroda.

Az Adóvégrehajtási és Könyvelési Iroda feladatkörébe tartozik az adó- és értékbizonyítványok kiállítása. A járványügyi veszélyhelyzet 2020. november és 2021. júniusa közötti időszakában, csak hagyatéki eljáráshoz kapcsolódóan az azt megelőző hasonló időszakhoz képest jelentősen több, 1616 darab ingatlan értékbecslését végezték el és állították ki adó- és értékbizonyítványt.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtottunk tájékoztatást. A pandémia időszakában az ügyfélkapcsolatokat és az ügyintézést döntően elektronikus útra tereltük. A változás nem okozott jelentős fennakadásokat, a tervezők és az ügyfelek is hamar alkalmazkodtak a helyzethez.

A szabályozási terv módosításának következő szakaszát az iroda előkészítette, a változtatásokat tartalmazó, a településfejlesztési döntés meghozatalához munkafüzet a módosítandó HÉSZ tervezete véleményezésre történő kiküldése megtörtént. A rendezési terv módosításához a szakhatósági és az állami főépítészi vélemények beérkeztek, a kiértékelésüket követően sikeres egyeztető tárgyalást folytattak le az Állami Főépítész Asszonnyal. Ezt követően 2021. március 5-én hatályba lépett a város településrendezési eszközének új szabályozása. Ezt követően folytatódott a munka a Rendezési terv generális felülvizsgálatának befejezésén. Ennek határideje 2021. december 31. napja. A korábban beérkezett változtatási igények beérkezése óta eltelt idő hosszúságára való tekintettel 2021. április 15-i határnappal felhívás útján lehetőséget adtunk további igények bejelentésére. Ezek beérkezését követően megkezdődött a feldolgozásuk, készül a munkafüzet, ami megalapozza a szükséges testületi döntések meghozatalát, majd a partnerségi egyeztetési folyamat elindítását.

Időközben a 97/2021.(IV.29.) PM. számú határozat alapján az iroda megkezdte Szombathely Megyei Jogú Város településrendezési eszközeinek „A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kormányrendelet (a továbbiakban: Kormányrendelet) 32. §-a szerinti tárgyalásos eljárás keretében történő módosítását. A folyamat jelenleg az egyeztető tárgyalás előkészületi fázisában tart. Ennek sikeres lebonyolítását követően a Közgyűlés módosíthatja rendeletét és így több kiemelt beruházás előtt nyithatja meg az utat, illetve megalkothatja a szabályozást a Söpte Község Önkormányzatától Szombathely Megyei Jogú Város közigazgatási területéhez csatolt iparterületekre.

**2021. június 19. napjától Szombathely Megyei Jogú Város főépítésze Sütő Gabriella.**

A **Hatósági Osztály** vezetője az alábbi tájékoztatást adta az osztály munkájáról:

Az előző, 2020. októberi beszámoló óta az **Általános Hatósági Iroda** munkáját érintően az alábbi jogszabályváltozások kerültek kihirdetésre.

1. A **rendkívüli jogrenddel** összefüggésben megalkotott, az iroda munkáját befolyásoló jogszabályváltozások az alábbiak voltak:

A **járványügyi készültségi** időszak védelmi intézkedéseiről szóló 431/2020. (IX.18.) Korm. rendeletet a 468/2020. (X.29.) Korm. rendelet módosította, a módosítás 2020. november 2-án lépett hatályba. Ennek értelmében változtak a maszkviselés szabályai annyiban, hogy zenés, táncos rendezvény helyszínén, valamint vendéglátó üzletben a hatodik életévét be nem töltött kiskorú kivételével mindenki köteles volt maszkot viselni, kivéve étel- és italfogyasztásának időtartamát. Kötelező maradt a maszkhordás többek között (a vendéglátó üzlettől eltérő) üzletben, valamint a bevásárlóközpontok és a mozik területén. A szabályok betartásának az ellenőrzése az üzletek, a bevásárlóközpontok és a mozik tekintetében továbbra is a jegyző mint kereskedelmi hatóság feladata volt, de a rendőrség is ellenőrizhette azt és értesíthette a kereskedelmi hatóságot.

A veszélyhelyzet kihirdetéséről szóló 478/2020. (XI.3.) Korm. rendelet 2020. november 4. napján lépett hatályba, amellyel a Kormány Magyarország egész területére **veszélyhelyzetet** hirdetett ki. A veszélyhelyzet idején alkalmazandó további védelmi intézkedésekről szóló 479/2020. (XI.3.) Korm. rendelet attól a naptól megtiltotta a zenés, táncos rendezvényeken való részvételt és ezek szervezését.

A veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet – amely 2020. november 11. napján lépett hatályba – meghatározta a rendezvényekre vonatkozó védelmi intézkedéseket. Tilos volt zenés-táncos rendezvények és magánrendezvények tartása, valamint házasságkötés esetén korlátozta a jelenlévők személyét: kizárólag a szertartás vezetője, illetve az anyakönyvvezető, a házasulók, a házasulók tanúi, szülei, nagyszülei, testvérei és gyermekei lehettek jelen házasságkötésnél.

A rendelet továbbá megerősítette a maszkviselési szabályokat, a vendéglátó üzletekre vonatkozó védelmi intézkedéseket, továbbá az üzletekre vonatkozó védelmi intézkedéseket, amelyek betartatása kizárólagosan a rendőrség feladat- és hatáskörébe került, így a kereskedelmi hatóság ezzel kapcsolatos feladatai megszűntek és a járványügyi készültségi időszak védelmi intézkedéseiről szóló 431/2020. (IX.18.) Korm. rendelet 2020. november 11. napján hatályát vesztette.

A 2020. szeptember 24.-2020. november 10. közötti időszakban a hatósági ellenőrzési terv alapján az iroda munkatársai folyamatosan, napi rendszerességgel ellenőrizték a szombathelyi üzletekben, bevásárlóközpontokban és mozikban a maszkviselési kötelezettség üzemeltető általi betartatását. Az ellenőrzéseket az alábbi szempontok figyelembevételével végezték:

* valamennyi városrészen levő üzletek,
* különböző méretű üzletek,
* különböző termékkört árusító üzletek is sorra kerüljenek,
* az ellenőrzésekre különböző napszakokban kerüljön sor.

A maszkviselési kötelezettség üzemeltető általi betartatásának ellenőrzésével érintett helyszínek száma a fenti időszakban az alábbiak szerint alakult:

* üzletek: 201;
* bevásárlóközpontok: 6;
* mozik: 5.

A maszkviselési kötelezettség megszegése miatt szankciók kiszabására is sor került:

* figyelmeztetés: 18 esetben;
* bírság kiszabása: 2 esetben.

A veszélyhelyzet idején az okmányokra, továbbá az ügyintézésre vonatkozó egyes szabályok megállapításáról szóló 500/2020. (XI.13.) Korm. rendelet 2020. november 14. napjától hatályos szabálya meghatározta, hogy a veszélyhelyzet ideje alatt a magyar hatóság által kiállított, Magyarország területén hatályos, lejáró hivatalos okmányok – ideértve különösen a forgalmi engedélybe bejegyzett műszaki érvényességi idejét – a veszélyhelyzet megszűnését követő 60 napig érvényesek.

A veszélyhelyzet során a személy- és vagyonegyesítő szervezetek működésére vonatkozó eltérő rendelkezések újbóli bevezetéséről szóló 502/2020. (XI.16.) Korm. rendelet – amely 2020. november 17-én lépett hatályba – a társasházakra vonatkozóan határozta meg a veszélyhelyzeti szabályokat. Ezek alapján a veszélyhelyzet ideje alatt a társasház nem tarthatott közgyűlést, kivéve, ha azt a tulajdoni hányad 1/10-ével rendelkező tulajdonostársak írásban kérték és a döntést írásbeli szavazással hozták meg. Azonban még ilyen feltételek esetén sem lehetett közgyűlést tartani, ha az éves elszámolásról és a következő évi költségvetésről való döntés vagy más kötelező döntés határideje a veszélyhelyzet ideje alatt járt le, mivel ezen tárgykörökben kizárólag a veszélyhelyzet megszűnését követő 90 napon belül lehet dönteni.

További speciális szabály volt, hogy a közös képviselő (intéző bizottság) fokozott felelősséggel tartozott, a közös képviselő nem mondhatott le, a közgyűlés nem menthette fel, megbízatása lejárta esetén továbbra is el kellett látnia a közös képviseletet.

A Kormányrendelet hatályát a Kormány többször meghosszabbította, a jelenleg hatályos szabály szerint a koronavírus-világjárvány elleni védekezésről szóló 2021. évi I. törvény hatályvesztéséig, tehát a 2021. évi őszi országgyűlési ülésszak első ülésnapját követő 15. napig hatályos.

Ugyanakkor 2021. június 1-től az 502/2020. (XI.16.) Korm. rendelet módosításáról szóló 289/2021. (V.31.) Korm. rendelet értelmében a társasház tarthat közgyűlést személyes részvétellel. Meghatározta az éves elszámolásról és a következő évi költségvetésről való döntés vagy más kötelező döntés határidejét (legkésőbb 2021. október 15.). Előírta az új közös képviselő (intézőbizottság) megválasztásának határidejét, ha az előző közös képviselő (intézőbizottság) megbízatása lejárt vagy más okból megszűnt. Továbbá rendelkezik az előző közös képviselő (intézőbizottság) feladatellátásáról az új közös képviselő (intézőbizottság) megválasztásáig.

A 2020. december 10. napjától hatályos, a veszélyhelyzet ideje alatt alkalmazandó egyes belügyi és közigazgatási tárgyú szabályokról, valamint a veszélyhelyzettel összefüggő egyes intézkedésekről szóló 570/2020. (XII.9.) Korm. rendelet előírta, hogy az eljáró hatóság a személyes megjelenést igénylő eljárási cselekményt, így különösen helyszíni szemlét – ha a veszélyhelyzetre vonatkozó más jogszabály eltérően nem rendelkezik – kizárólag akkor rendel el, ha azt az ügy jellege elengedhetetlenné teszi, vagy a tényállás másként nem tisztázható.

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet (e bekezdésben a továbbiakban: Kormányrendelet) 2021. február 8-án lépett hatályba és Magyarország egész területére veszélyhelyzetet hirdetett ki. 2021. február 22-én 23 órakor lépett hatályba a koronavírus-világjárvány elleni védekezésről szóló 2021. évi I. törvény (e bekezdésben a továbbiakban: Törvény) – amely a Korm. rendelet szerinti veszélyhelyzettel összefüggő sajátos szabályokat állapította meg. A Törvény módosításáról szóló 2021. évi XL. törvény kimondta, hogy a Törvény a 2021. évi őszi országgyűlési ülésszak első ülésnapját követő 15. napon veszti hatályát.

A veszélyhelyzet idején az általános közigazgatási rendtartásról szóló 2016. évi CL. törvény (a továbbiakban: Ákr.) 49. §-a szerinti szünetelésre vonatkozó eltérő szabályokról szóló 31/2021. (I.29.) Korm. rendelet kimondta, hogy a veszélyhelyzet kihirdetéséről szóló 478/2020. (XI.3.) Korm. rendelet szerinti veszélyhelyzet ideje alatt folyamatban lévő, az ügyfél kérelmére szünetelő közigazgatási hatósági eljárásban az eljárást megszüntető hat hónapos időtartamba a veszélyhelyzet időtartama nem számít bele, és az a veszélyhelyzet megszűnését követő napon újrakezdődik. A rendelet 2021. január 30-án lépett hatályba.

A veszélyhelyzet során érvényesülő egyes eljárásjogi intézkedések újbóli bevezetéséről szóló 112/2021. (III.6.) Korm. rendelet, amely 2021. március 8-án lépett hatályba, módosította a bírósági végrehajtásról szóló 1994. évi LIII. törvényt akként, hogy meghatározott cselekmény végrehajtása iránt, azzal összefüggésben intézkedni, valamint eljárási cselekményt foganatosítani a szigorított védekezés megszűnését követően lehet, azzal, hogy a vonatkozó határidők a szigorított védekezés megszűnését követő 15. napon újrakezdődnek. Ezt a szabályt 2021. április 19. napjáig kellett alkalmazni.

A védelmi intézkedések lépcsőzetes feloldásának második fokozatára tekintettel a veszélyhelyzet idején alkalmazandó védelmi intézkedéseket szabályozó kormányrendeletek módosításáról szóló 175/2021. (IV.15.) Korm. rendelet módosította a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendeletet oly módon, hogy a vendéglátó üzletek kerthelyiségében vagy teraszán reggel 5 óra és este 9.30 óra között a tartózkodás és a fogyasztás megengedett, míg a vendéglátó üzleten belül tartózkodni jogszabályi kivételtől eltekintve tilos. A rendelkezések a 3,5 milliomodik COVID-19 elleni oltóanyaggal történő védőoltás első dózisa beadásának napját követő napon, 2021. április 24-én léptek hatályba.

Szombathely Megyei Jogú Város Önkormányzata Közgyűlésének 8/2021. (II.25.) önkormányzati rendelete módosította a közterület használatának szabályairól szóló 2/2011. (I.31.) önkormányzati rendeletet. A 2021. február 26. napjától hatályos módosítás alapján a vendéglátóegységek üzemeltetői által az üzletük előtti közterületre kihelyezett vendéglátó előkert, nyitható-csukható védőtetővel vagy ernyőszerkezettel lehatárolt vendéglátó előkert, valamint fagylaltos pult után 2021. január 1. és 2021. december 31. napja közötti időszakra vonatkozóan nem kell a közterület-használati díjat megfizetni.

Az egyes veszélyhelyzeti intézkedésekről szóló 176/2021. (IV.15.) Korm. rendelet a közterület-használatra fogalmazott meg veszélyhelyzeti szabályokat olyan értelemben, hogy 2020. november 11-től 2021. december 31-ig a közterülethez közvetlenül csatlakozó vendéglátó üzletnek az üzemeltetője, bérlője vagy tulajdonosa közterület-használati hozzájárulás megfizetése nélkül ingyenesen jogosult a közterületet használni. A rendelet meghatározza, hogy a közterületnek a vendéglátó üzlet előtti részét miként lehet használni, illetve mely területeken nem lehet élni a használattal. Ezen rendelkezések a 3,5 milliomodik COVID-19 elleni oltóanyaggal történő védőoltás első dózisa beadásának napját követő napon, 2021. április 24-én léptek hatályba.

A védelmi intézkedések lépcsőzetes feloldásának harmadik fokozatára tekintettel a veszélyhelyzet idején alkalmazandó védelmi intézkedéseket szabályozó kormányrendeletek módosításáról szóló 194/2021. (IV.26.) Korm. rendeletmódosította a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendeletet (a továbbiakban: Korm. rendelet), amelynek értelmében a zenés, táncos rendezvény a Korm. rendelet alkalmazásában nem minősül kulturális eseménynek, így zenés, táncos rendezvényt szervezni, tartani, illetve a zenés, táncos rendezvény helyszínén tartózkodni továbbra is tilos. A hatályba lépés napja az azt követő nap, amikor az elsőkörös beoltottak száma eléri a 4 milliót (2021. május 1.).

A védelmi intézkedések lépcsőzetes feloldásának ötödik fokozatára tekintettel a veszélyhelyzet idején alkalmazandó védelmi intézkedéseket szabályozó kormányrendeletek módosításáról szóló 264/2021. (V.21.) Korm. rendelet módosította többek között az alábbi jogszabályokat:

* A veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendeletet, amelynek következtében a házasságkötés – a lakodalmat kivéve – nem minősül rendezvénynek (ezzel megszűnt a korábbi létszámkorlát); továbbá, ha a házasságkötésre nem az anyakönyvi hivatal házasságkötő termében, a polgármesteri hivatal helyiségében vagy a vallási közösség vallási tevékenység céljára használt helyiségében kerül sor, a házasságkötésre a családi eseményre vagy magánrendezvényre vonatkozó rendelkezéseit kell alkalmazni.

Kimondta továbbá, hogy zenés, táncos rendezvény helyszínén, életkorra való tekintet nélkül – a jogszabályi kivételtől eltekintve – kizárólag koronavírus ellen védett személy tartózkodhat. Tilos zenés, táncos rendezvényt koronavírus ellen nem védett személyek számára szervezni, tartani, meghirdetni, arra fellépőket, illetve nézőket toborozni. Továbbá meghatározza, hogy mely kulturális események nem minősülnek zenés-táncos rendezvénynek.

* A védelmi intézkedések lépcsőzetes feloldásának első fokozatáról szóló 144/2021. (III.27.) Korm. rendeletet (a továbbiakban: Korm. rendelet), amely alapján megszűnt az üzletek kötelező zárva tartási időszaka, ennek folyományaként az üzletek a Korm. rendeletben meghatározott ideiglenes védelmi intézkedések végrehajtása és betartása esetén időbeli korlátozás nélkül nyitva tarthatnak.

A fenti módosítások hatályba lépésének napja az azt követő nap volt, amikor az elsőkörös beoltottak száma elérte az 5 milliót (2021. május 23.).

1. A rendkívüli jogrendtől független **egyéb jogszabályváltozások** az alábbiak szerint foglalhatóak össze:

Az egyes adótörvények módosításáról szóló 2020. évi CXVIII. törvény – amely 2021. január 1. napján lépett hatályba – módosította az illetékekről szóló 1990. évi XCIII. törvényt (a továbbiakban: Itv.). Ennek keretében az Itv. „Melléklete” hatályát vesztette és helyébe az 1. és 2. melléklet lépett; illetve kimondta, hogy az 1. melléklet szerinti közigazgatási hatósági eljárásért, valamint – a 2. melléklet szerinti eljárások kivételével – a közigazgatási hatósági jogorvoslati eljárásért közigazgatási hatósági eljárási illetéket kell fizetni. Mivel az 1. melléklet kizárólag olyan eljárásokat sorol fel, amelyek nem az önkormányzat hatáskörébe tartoznak, ezért az önkormányzat által ellátott ügyekben az eljárások illetékmentessé váltak. A 2. melléklet a közteherfizetési kötelezettség alá nem eső eljárásokat és igazgatási jellegű szolgáltatásokat sorolta fel.

A kereskedelemről szóló 2005. évi CLXIV. törvény (a továbbiakban: Kertv.) módosításáról szóló 2020. évi CXL. törvény, amely 2020. december 12-től hatályos, a sör, üdítő- és gyümölcsital, gyümölcslé és gyümölcsnektár, valamint ásványvíz és szikvíz (szódavíz) értékesítésével összefüggésben tehető jognyilatkozatokra tartalmazott módosító szabályokat, valamint rendelkezett a módosítást megelőzően tett jognyilatkozatok hatályáról.

Az elővásárlási és előhaszonbérleti jog gyakorlása érdekében az adás-vételi és a haszonbérleti szerződés hirdetményi úton történő közlésére vonatkozó eljárási szabályokról szóló 474/2013. (XII.12.) Korm. rendelet módosításáról szóló 593/2020. (XII.17.) Korm. rendelet, amely 2020. december 25-én lépett hatályba, a jegyző adásvételi és a haszonbérleti szerződések körében meghatározott közzétételi kötelezettségére vonatkozóan fogalmaz meg előírásokat. Az anonimizált szerződéseket a kormányzati portált (magyarország.hu) üzemeltető szervezetnek kell megküldeni a portálon való közzététel céljából. A szerződések hirdetményi úton történő közlésének napja az a nap, amikor azok a kormányzati portálon közzétételre kerültek. A szerződéseket a korábban hatályos szabály szerint a polgármesteri hivatal hirdetőtáblájára kellett kifüggeszteni, ezt követően csak tájékoztató jelleggel lehet oda kifüggeszteni. Szombathelyen a Polgármesteri Hivatalban a szerződések tájékoztató jelleggel továbbra is kifüggesztésre kerülnek a Városháza földszinti hirdetőtábláján.

Az egyes turisztikai tárgyú kormányrendeletek módosításáról szóló 634/2020. (XII. 22.) Korm. rendelet 2021. január 1. napjától módosította a kereskedelmi tevékenységek végzésének feltételeiről szóló 210/2009. (IX. 29.) Korm. rendeletet. Az új szabály értelmében a jegyző a rendezvénytartási engedélyköteles, vagy – a gyülekezési jogról szóló törvény hatálya alá tartozó rendezvények, a választási eljárásról szóló törvény hatálya alá tartozó gyűlések, a vallási közösségek vallásos szertartásai és rendezvényei és a családi eseményekkel kapcsolatos rendezvények kivételével – a közterületen rendezett olyan alkalmi rendezvényről, amelyen szeszes ital forgalmazása történik, a rendezvény megkezdését megelőző napig tájékoztatja az állami adó- és vámhatóságot. A módosítás előírta továbbá, hogy a 2021. január 1-ig bejelentett vendéglátó üzletek esetén a Korm. rendelet 4. melléklete szerinti vendéglátó üzlettípust a kereskedő legkésőbb 2021. március 31-ig köteles bejelenteni a jegyzőnek.

2021. január 1. napjától működik az **Országos Kereskedelmi Nyilvántartási Rendszer**. Ezzel összefüggésben az alábbi jogszabályok módosultak.

Az Országos Kereskedelmi Nyilvántartási Rendszer (a továbbiakban: OKNYIR) működéséhez szükséges egyes törvények módosításáról szóló 2020. évi CXLVI. törvény az alábbi jogszabályokat módosította 2021. január 1. napjától:

* A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvényt, amely meghatározta, hogy mely gazdálkodó szervezetek folytathatnak üzletszerű ingatlanközvetítői, vagy üzletszerű ingatlanvagyon-értékelő és - közvetítői tevékenységet; továbbá előírja, hogy az ingatlanvállalkozás-felügyeleti hatóság az ilyen tevékenységet végzőkről nyilvántartást vezet az OKNYIR-ban, ami ingyenes és a jogszabályban meghatározott adatok tekintetében közhiteles.
* A társasházakról szóló 2003. évi CXXXIII. törvényt, amely kimondta, hogy az ingatlanvállalkozás-felügyeleti hatóság az üzletszerű társasházkezelői / az üzletszerű ingatlankezelői tevékenységet végzőkről nyilvántartást vezet az OKNYIR-ban, ami ingyenes és a jogszabályban meghatározott adatok tekintetében közhiteles. Továbbá hatályon kívül helyezte az ingatlanvállalkozás-felügyeleti hatóság ellenőrzési feladataira vonatkozó rendelkezéseket.
* A Kertv.-t, amely meghatározta, hogy a kereskedelmi hatóság a kereskedőkről; a működési engedéllyel rendelkező és a bejelentett üzletekről, az üzletek nyitvatartásáról; a bejelentett bevásárlóközpontokról és helyi termelői piacokról, valamint az engedélyezett vásárokról és piacokról vezetett nyilvántartásokra vonatkozó nyilvántartási kötelezettségét az OKNYIR-ba történő bejegyzéssel teljesíti.
* A szolgáltatási tevékenység megkezdésének és folytatásának általános szabályairól szóló 2009. évi LXXVI. törvényt, amely módosítás felsorolta a bejelentéshez kötött tevékenységet folytató szolgáltatók nyilvántartásának elemeit.

Az Országos Kereskedelmi Nyilvántartási Rendszer működéséhez szükséges egyes kormányrendeletek módosításáról szóló 611/2020. (XII.18.) Korm. rendelet, amely szintén 2021. január 1-én lépett hatályba, az alábbi jogszabályi rendelkezéseket módosította:

* A vásárokról, a piacokról, és a bevásárlóközpontokról szóló 55/2009. (III.13.) Korm. rendeletnek a nyilvántartások az önkormányzat honlapján történő jegyző általi közzétételét érintő részletszabályait.
* A kereskedelmi tevékenységek végzésének feltételeiről szóló 210/2009. (IX.29.) Korm. rendeletnek a kereskedelmi tevékenység folytatására vonatkozó bejelentés adattartalmára és jegyző nyilvántartásba vételi kötelezettségére vonatkozó szabályait.
* A társasházkezelő, az ingatlankezelő, az ingatlanközvetítő, valamint az ingatlanvagyon-értékelő és -közvetítő szolgáltatói tevékenység üzletszerűen történő végzésének feltételeiről és a nyilvántartásba vétel részletes szabályairól szóló 499/2017. (XII.29.) Korm. rendeletnek a társasházkezelő, az ingatlankezelő, az ingatlanközvetítő, valamint az ingatlanvagyon-értékelő és - közvetítő szolgáltatói tevékenység folytatására vonatkozó bejelentés tartalmi elemeire, valamint a nyilvántartásból való törlésre, a tevékenység megtiltására vonatkozó szabályait.

Az ügyfelek számára adminisztratív terheket tartalmazó egyes törvények módosításáról szóló 2020. évi CLXIV. törvénytöbbek között az alábbi jogszabályokat módosította 2021. január 1. napjától:

* A polgárok személyi adatainak és lakcímének nyilvántartásáról szóló 1992. évi LXVI. törvényt, amely szerint a polgárok személyi adatainak és lakcímének nyilvántartásából történő adatszolgáltatásért, valamint kapcsolatfelvétel esetén a megkeresésért, értesítésért fizetendő igazgatási díj megfizetése alól mentesség illeti meg a helyi önkormányzatot, és önkormányzati rendeletben meghatározott ügyfajtákban az ügyfelet.
* Az anyakönyvi eljárásról szóló 2010. évi I. törvényt, amely a születési név megváltoztatására irányuló kérelem igazgatási szolgáltatási díját 10 000 forintban határozta meg. A díj a hatóság bevételét képezi.

2021. január 1. napján hatályba lépett a **közigazgatási szabályszegések szankcióiról** szóló 2017. évi CXXV. törvény (a továbbiakban: Szankció tv.), a 2020. évi CLXVIII. törvény által megfogalmazott módosított rendelkezésekkel. A Szankció tv. az Ákr. hatálya alá tartozó közigazgatási hatósági eljárás során megállapított jogszabálysértések esetén a közigazgatási hatóság által kiszabható hátrányos jogkövetkezményeket szabályozza, amely szankciók figyelmeztetés, közigazgatási bírság, tevékenység végzésétől történő eltiltás és az elkobzás.

A Szankció tv. bevezette a **Közigazgatási Szankciók Nyilvántartását**, amelynek célja, hogy a közigazgatási szankciót alkalmazó hatóság a közigazgatási szankciók alkalmazásának fokozatossága érdekében bejegyzi azon döntések adatait, amely ellen kérelemre induló jogorvoslatnak már nincs helye.

A Szankció tv. hatálybalépésével összefüggő egyes törvények módosításáról szóló 2020. évi CLXVIII. törvény 2021. január 1. napjától módosította az alábbi jogszabályokat:

* Az állatok védelméről és kíméletéről szóló 1998. évi XXVIII. törvényt, amely meghatározta azokat az intézkedéseket, amelyeket az állatvédelmi hatóság a közigazgatási szankció kiszabása mellett alkalmazhat; továbbá kiszélesítette az állatvédelmi hatóság bírságkiszabási jogkörét; valamint megállapította, hogy az állatvédelmi bírság alapösszege 15.000,- forint, kivéve kedvtelésből tartott állat esetén, mivel ilyen esetben az állatvédelmi bírság alapösszege 75.000,- forint.
* A Kertv.-t, amely meghatározta a kereskedelmi tevékenységre, a kereskedelmet kiszolgáló szolgáltató tevékenységre, valamint a kereskedelmi jellegű turisztikai szolgáltatási tevékenységre vonatkozó jogszabályi előírások megsértése esetén a kereskedelmi hatóság által alkalmazható közigazgatási szankciókat és jogkövetkezményeket.
* Az Ákr.-t, amely megállapította a hatósággal szemben felmerülő kizárási ok bejelentésének szabályait, valamint teljes eljárásra való áttérés esetén az ellenérdekű ügyfél tájékoztatásának mikéntjét.

A közigazgatási szabályszegések szankcióiról szóló törvény hatálybalépésével összefüggő egyes kormányrendeletek módosításáról szóló 713/2020. (XII.30.) Korm. rendelet többek között az alábbi jogszabályokat módosította 2021. január 1. napjától:

* Az állatvédelmi bírságról szóló 244/1998. (XII.31.) Korm. rendeletet akként, hogy hatályát veszti az a rendelkezés, hogy a bírság alapösszege 15.000,- forint.
* A kereskedelmi tevékenység végzésére vonatkozó jogszabályi rendelkezések megsértése esetén alkalmazható szankciókat meghatározó, a kereskedelmi tevékenységek végzésének feltételeiről szóló 210/2009. (IX.29.) Korm. rendeletet, amely módosítás értelmében a jegyző az üzletként szolgáló épület hatályos jogszabályi feltételeknek történő megfelelését is vizsgálja, és meg nem felelés esetén alkalmazhat szankciót.

Az ügyfelek számára adminisztratív terheket tartalmazó egyes kormányrendeletek módosításáról szóló 668/2020. (XII.28.) Korm. rendelet részletszabályaiban módosította a jegyző hatáskörébe tartozó birtokvédelmi eljárásról szóló 17/2015. (II.16.) Korm. rendeletet, amely módosítás 2021. január 1. napjától hatályos.

A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII.18.) Korm. rendelet, amely 2021. január 2-án lépett hatályba, kimondja, hogy a rendelet hatálybalépésének napjától 2021. december 31. napjáig a helyi önkormányzat, a helyi önkormányzat által fenntartott költségvetési szerv, nonprofit szervezet, egyéb szervezet, a helyi önkormányzat többségi tulajdoni részesedésével működő gazdasági társaság, valamint a képviselő-testület feladatkörébe tartozó közszolgáltatás ellátására szerződéssel rendelkező, a polgári perrendtartásról szóló törvény szerinti gazdálkodó szervezet által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj) mértéke nem lehet magasabb, mint az ugyanazon díjnak a rendelet hatálybalépését megelőző napon hatályos és alkalmazandó mértéke. Ezen szervek, szervezetek a rendelet hatálybalépésének napjától már megállapított új díjat nem vezethetnek be, 2021. december 31-ig új díjat nem állapíthatnak meg, meglévő díjat új kötelezetti körre nem terjeszthetnek ki.

Az **anyakönyvvezetők** munkáját érintően 2021. február 1. napjától új feladat- és hatáskörök kerültek meghatározásra a jogszabályokban, az alábbiak szerint.

Az egyes eljárások egyszerűsítése és elektronizálása érdekében szükséges törvénymódosításokról szóló 2019. évi CXVI. törvény módosította a polgárok személyi adatainak és lakcímének nyilvántartásáról szóló 1992. évi LXVI. törvényt akként, hogy előírta az anyakönyvvezető adattovábbítási kötelezettségét az intézetben született, Magyarországon élő magyar állampolgár újszülött részére hivatalból kiadásra kerülő állandó személyazonosító igazolvány kiállításához.

Továbbá előírta, hogy az anyakönyvvezető végzi a Magyarországon házasságot kötött magyar állampolgár részére hivatalból kiadásra kerülő állandó személyazonosító igazolványa kiállításához szükséges adatok továbbítását, valamint az egységes arcképmás- és aláírás-felvételezést, valamint az ujjnyomat-felvételezést.

Az egyes törvényeknek nyilvántartásokkal és elektronikus ügyintézéssel összefüggő módosításáról szóló 2020. évi CXXI. törvény az alábbi jogszabályokat módosította:

* A polgárok személyi adatainak és lakcímének nyilvántartásáról szóló 1992. évi LXVI. törvényt, amelynek értelmében az elektronikus anyakönyvbe bejegyzett személyek meghatározott adatainak a nyilvántartásba történő átvezetését írja elő.
* Az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvényt, így az élve születés és halálozás esetén az anyakönyvvezető útján a Központi Statisztikai Hivatal részére a népmozgalmi események adatait át kell adni.
* A külföldre utazásról szóló 1998. évi XII. törvényt, amely az adatkezelő szerv az úti okmányokra vonatkozó, az anyakönyvvezető részére történő adatátadási kötelezettségét írta elő házasságkötés miatt hivatalból történő okmánykiállításra való jogosultság megállapítása céljából.
* Az anyakönyvi eljárásról szóló 2010. évi I. törvényt, amely értelmében a házassági szándékbejelentéssel egyidejűleg az anyakönyvvezető végzi a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint az ujjnyomat felvételezését, ha a házassági név eltérő lesz a születési névtől vagy a házasságkötés előtt közvetlenül viselt névtől.

Intézetben történt születés esetén az egészségügyi szolgáltató születést érintő bejelentési kötelezettségét az anyakönyvvezető felé; valamint továbbítja az újszülött részére hivatalból kiadásra kerülő állandó személyazonosító igazolványához szükséges adatokat.

* A hivatalos statisztikáról szóló 2016. évi CLV. törvényt, amely többek között az anyakönyvvezető részére is előírja a népmozgalmi statisztikai adatokszolgáltatását.

Az egyes kormányrendeleteknek a nyilvántartásokhoz kapcsolódó eljárások egyszerűsítése és elektronizálása érdekében szükséges módosításáról szóló 572/2020. (XII.9.) Korm. rendelet többek között az alábbi jogszabályokat módosította:

* A polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X.26.) Korm. rendeletet, amelynek főbb módosításai közé tartozik, hogy a hatósági igazolvány kiadása hivatalból történik, ha arra magyar állampolgárnak a házasságkötése során választott házassági nevének nyilvántartásba vétele miatt kerül sor. Továbbá kiegészült azzal, hogy az újszülött hatósági igazolványának törvényes képviselő részére történő személyes átadását, illetve címre történő kézbesítését az anyakönyvvezető végzi.

A módosítás érintette a jegyző érvénytelen vagy fiktív jelzésű lakcímekre vonatkozó hatáskörét.

* A személyazonosító igazolvány kiadása és az egységes arcképmás- és aláírás-felvételezés szabályairól szóló 414/2015. (XII.23.) Korm. rendeletet, amelynek módosítása az anyakönyvvezetők kötelezettségét írta elő az újszülött részére kiállított személyazonosító igazolvány hivatalbóli kiadása körében a PIN- és PUK-kódok törvényes képviselő részére történő személyes átadását, illetve a címre történő kézbesítését illetően.
* Az anyakönyvezési feladatok ellátásának részletes szabályairól szóló 429/2017. (XII.20.) Korm. rendeletet, amely szerint az anyakönyvvezető végzi az újszülött részére hivatalból kiállított anyakönyvi kivonat és hatósági igazolványok átadását vagy címre történő kézbesítését.
* Az adóigazgatási eljárás részletszabályairól szóló 465/2017. (XII.28.) Korm. rendeletet, amely szerint az anyakönyvvezető részére megküldik a kiállított adóigazolványt átadás céljából, míg az anyakönyvvezető visszaküldi az át nem vett, a téves adatot, valamint elhunyt gyermek adatait tartalmazó adóigazolványt.
* A külföldre utazásról szóló 1998. évi XII. törvény végrehajtásáról szóló 101/1998. (V.22.) Korm. rendeletet, amely szerint az általános hatáskörű útlevélhatóság feladatainak ellátásában közreműködőként vesz részt az anyakönyvvezető a hivatalból kiállításra kerülő magánútlevél tekintetében.
* A halottvizsgálatról és a halottakról kapcsolatos eljárásról szóló 351/2013. (X.4.) Korm. rendeletet, amely a halottvizsgálati bizonyítvány anyakönyvvezető részére történő elektronikus megküldését, valamint az Elektronikus Halottvizsgálati Bizonyítványt Kiállító Rendszerben történt adatmódosításról történő értesítést írja elő.

Az anyakönyvi eljárások egyszerűsítéséről és elektronizálásáról, valamint egyes kapcsolódó törvények módosításáról szóló 2020. évi CLXVI. törvény módosította a magyar állampolgárságról szóló 1993. évi LV. törvényt.

* A módosítás bővítette az anyakönyvi eljárások körét, meghatározta az anyakönyvvezető és az anyakönyvi szerv feladatkörét és illetékességét, előírta a közokirati bizonyítást a bejegyzendő adatok, a házasságkötésnek, valamint a bejegyzett élettársi kapcsolat létesítésének törvényi feltételei körében.
* Megállapította, hogy az anyakönyvi eljárásokban – néhány jogszabályi kivételtől eltekintve – nincs helye elektronikus ügyintézésnek és a hatóság – a tájékoztatás kivételével – nem tart elektronikusan kapcsolatot.
* A módosítás meghatározta, hogy nem magyar állampolgár milyen feltételek teljesítése esetén és milyen eljárási szabályok mellett köthet házasságot és létesíthet bejegyzett élettársi kapcsolatot Magyarországon.
* A módosítás rendelkezéseket tartalmazott a születési családi névre; a gyermek családi és utónevére vonatkozóan, ha valamelyik szülő külföldi állampolgár/ több állampolgársággal rendelkezik és az egyik magyar; a házassági névviselési forma módosítására és magyar állampolgár/kiskorú gyermek/korlátozottan cselekvőképes kiskorú születési családi, illetve utónevének megváltoztatása engedélyezésére vonatkozóan.
* Ezen túlmenően előírta az anyakönyvvezető feladatait elhalt személy úti okmánya, vezetői engedélye tekintetében, továbbá meghatározza elhalt személy személyazonosító igazolványának és személyi azonosítóját és lakcímét igazoló hatósági igazolványának érvénytelenítésével és megküldésével kapcsolatos feladatait.
* A módosítás rendelkezéseket állapított meg a házasságkötés és a bejegyzett élettársi kapcsolat létesítésének anyakönyvezésére, a házasság vagy a bejegyzett élettársi kapcsolat nem létezésének megállapítására és ezzel kapcsolatos feladatokra vonatkozóan; az apai elismerő nyilatkozat rögzítésére vonatkozóan; továbbá a születés és haláleset anyakönyvezésére, amennyiben az anyakönyvezéshez szükséges adatok rendelkezésre állnak és a tényállás tisztázott, illetve amennyiben nem.
* Meghatározta az egyes anyakönyvi eljárások ügyintézési idejét.

A veszélyhelyzet idején alkalmazandó további védelmi intézkedésekről szóló 479/2020. (XI.3.) Korm. rendelet módosításáról szóló, 2021. február 6-án hatályba lépő 45/2021. (II.5.) Korm. rendelet elhalasztotta a 2021. évi **népszámlálást** 2022. évre oly módon, hogy az adatfelvételt 2022. október 1. és 2022. november 20. között kell végrehajtani. A pótösszeírását 2022. november 28-ig kell befejezni. Az adat-előkészítési, adatfeldolgozási folyamat 2023. november 28-ig tart.

A népszámlálás elhalasztásával összefüggő rendelkezésekről szóló 67/2021. (II.19.) Korm. rendelet, amely 2021. február 20-án lépett hatályba, az elhalasztott népszámlálásra tekintettel meghatározata az adatszolgáltatási kötelezettség teljesítésének határidejét [internetes önkitöltési módszer: 2022. október 16-ig, interjús módszer: 2022. november 20-ig, pótösszeírási időszakban a területileg illetékes helyi népszámlálási felelősnél (jegyzőnél) jelentkezve: 2022. november 28-ig].

Rendelkezett továbbá arról, hogy a Központi Statisztikai Hivatal (a továbbiakban: KSH) a rendelet hatálybalépését követően megvizsgálja a 2021. évi népszámlálás elhalasztására tekintettel lehetetlenné váló együttműködési megállapodások módosításának lehetőségét és kimondta, hogy amennyiben a módosítás nem lehetséges, a szerződések megszűnnek. Ennek megfelelően a KSH és a Polgármesteri Hivatal között 2020. december 18. napján kötött együttműködési megállapodás 2021. február 6. napjával megszüntetésre került.

A kereskedelmi tevékenységek végzésének feltételeiről szóló 210/2009. (IX.29.) Korm. rendelet módosításáról szóló 218/2021. (IV.30.) Korm. rendelet meghatározta a kereskedő bejelentési kötelezettségét adatváltozás és nyitvatartási idő változása esetén. A 2021. május 1-től hatályos szabály szerint a kereskedő a nyitvatartási idő hosszabb ideig, de legalább egy hétig fennálló változását köteles az azt megelőző nyolc napon belül bejelenteni a jegyzőnek. A nyitvatartási idő rövidebb ideig fennálló, egy hetet el nem érő változása esetén bejelentési kötelezettség nem terheli a kereskedőt. A nyitvatartási idő rövidebb ideig fennálló, egy hetet el nem érő változása a nyilvántartásban feltüntetett nyitvatartási időnél csak rövidebb lehet. A kereskedő a nyitvatartási idő rövidebb ideig fennálló, egy hetet el nem érő változásáról a nyitvatartási idő kifüggesztésével köteles tájékoztatni a vásárlót.

Az egyes törvényeknek a kézbesítéssel és az igazságügyi ágazati szabályozással összefüggő módosításáról szóló 2021. évi LI. törvény, amely 2021. május 28-án lépett hatályba, módosította:

* a hagyatéki eljárásról szóló 2010. évi XXXVIII. törvényt, így a leltár elkészítésére vonatkozó határidő módosult;
* az Ákr.-t, így a zár alá vétel és a lefoglalás megszüntetésére, valamint a dolog kiadására vonatkozó előírások változtak. Továbbá az önálló jogorvoslattal megtámadható végzések köre bővült a végrehajtást elrendelő végzéssel.

Az egyes agrártárgyú törvények módosításáról szóló, 2021. június 5-től hatályos 2021. évi LX. törvény módosította az élelmiszerláncról és hatósági felügyeletéről szóló 2008. évi XLVI. törvényt, ezért változott a földhasználónak a parlagfű virágbimbója kialakulásának megakadályozására vonatkozó kötelezettséggel összefüggésben tett közérdekű bejelentés esetén a helyszíni ellenőrzés lefolytatásának és a közérdekű bejelentés elbírálásának határideje.

Az Általános Hatósági Iroda 2020. október óta történő munkavégzéséről az alábbiakban adok tájékoztatást.

Az iroda látja el az *állatvédelemmel* kapcsolatos feladatokat. Az állatok védelméről és kíméletéről szóló 1998. évi XXVIII. törvény (Ávt.) 42/B. § (1) bekezdésében foglalt rendelkezés alapján az eb tartási helye szerint illetékes önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal *ebösszeírást* végez. A települési önkormányzat az ebösszeírás alapján az ebtartók által szolgáltatott adatokról helyi elektronikus nyilvántartást köteles vezetni, az állat tulajdonosa, tartója és más személyek jogainak, személyes biztonságának és tulajdonának védelme, valamint ebrendészeti és állatvédelmi feladatainak hatékony ellátása céljából. Az eb tulajdonosa és tartója az ebösszeíráskor köteles a törvényben előírt adatokat a települési önkormányzat rendelkezésére bocsátani.

A fenti kötelezettségének eleget téve Szombathelyen 2020. október 1. – 2020. november 30. között meghirdetésre került és lezajlott az ebösszeírás.

A 2020. évi ebösszeírás során összesen 3905 kutya került bejelentésre, az adatlapot 3340 kutya gazdája töltötte ki és nyújtotta be online, és 565 juttatta el papír alapon a Polgármesteri Hivatalba.

Annak érdekében, hogy a nyilvántartás aktuális információkat tartalmazzon, a Polgármesteri Hivatal az ebösszeírást követően is várja az új kutyatartók bejelentését, valamint a már meglévő kutyák adataiban (tulajdonos, állattartó, tartási hely, elhullás) történt változás bejelentését. Az ehhez szükséges adatlap továbbra is elérhető az ebosszeiras2020.szombathely.hu weboldalon. A papír alapú kitöltéshez szükséges nyomtatvány pedig megtalálható a Polgármesteri Hivatal (9700 Szombathely, Kossuth Lajos utca 1-3.) portáján, illetve az ügyfélszolgálatán. Az adatlapok kitöltés után az ott elhelyezett gyűjtőládába tehetőek.

Az Iroda gondozásában 2021. május közepén elindult Szombathely új állatvédelemmel foglalkozó weboldala, a kutyabarat.szombathely.hu. A felelős állattartás elősegítését célzó szombathelyi program újabb lépését jelenti ennek – a www.szombathely.hu nyitóoldaláról is közvetlenül elérhető – honlapnak a létrejötte. A webhelyen információk olvashatóak az állatvédelemről és a felelős állattartásról, elérhetőek az állattartást szabályozó jogszabályok, megtalálhatóak a kutyafuttatók használatának a szabályai, illetve a szombathelyi kutyafuttatók listája, a chip leolvasó helyek, a Gazdi ABC kiadvány, az állatvédelmi civil szervezetek elérhetőségei, a kutyamenhelyek és az ebrendészeti telep elérhetősége. Az aktualitások között olvashatóak az állatvédelemmel kapcsolatos szombathelyi vonatkozású hírek, rendezvények, valamint állatorvosi tanácsok, illetve az örökbefogadható kutyák adatai is.

Az iroda ellátja a jegyző mint élelmiszerlánc-felügyeleti szerv *növényvédelmi* feladatait. Ebben a hatáskörben 2021. áprilisban 1, májusban 2 esetben érkezett bejelentés, amelyek helyszíni ellenőrzésre kerültek. A jegyzőkönyvek alapján eljárásokat kezdeményeztünk a Vas Megyei Kormányhivatal Agrárügyi és Környezetvédelmi Főosztály Növény- és Talajvédelmi Osztályánál.

Az Általános Hatósági Irodához tartozó *anyakönyvvezetők* munkája során 2020. október 1. és 2021. május 31. között az alábbi új anyakönyvi események történtek:

* születés anyakönyvezése: 1216;
* házasságkötés: 244;
* haláleset anyakönyvezése: 2081.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2020. október 1. és 2021. május 31. között a bejegyzett események száma az alábbiak szerint alakult:

* születési események és ehhez kapcsolódó változások: 3301;
* házassági bejegyzések és ehhez kapcsolódó változások: 891;
* halotti bejegyzések: 83.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről. A házasságkötések mellett a rendezvényszervezők a 2020. október – 2021. május közötti időszakban közreműködtek 1 névadó ünnepségen, 3 polgári temetésen, továbbá 2 állampolgársági eskütételen is. Az alapfeladatokon túl a városi és egyéb ünnepségeken is közreműködtek: a 2020. november 1-i Halottak napi megemlékezésen, az adventi gyertyagyújtásokon, a 2021. január 12-i Doni megemlékezésen, valamint a 2021. március 4-i Szombathely Bombázásának emléknapján is.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor. 2020. október és 2021. május hónapok között összesen 581 db kérelem érkezett.

A Nemzeti Adó- és Vámhivatal 2020/12. Adózási kérdés számon „A közterület-használati díj áfabeli megítélése” című állásfoglalásában az általános forgalmi adóról szóló 2007. évi CXXVII. törvény 7. §-án alapulva kifejtette, a helyi önkormányzatoknak azon engedélyező tevékenysége, melynek keretében a tulajdonukban álló közterületek egy meghatározott részének vonatkozásában, hatósági eljárásban, kérelemre, ideiglenes jelleggel, határozott időtartamra, meghatározott használó részére, díj ellenében biztosítanak kizárólagos használatot, az általános forgalmi adó rendszerében közhatalmi tevékenységnek minősül, így az nem gazdasági tevékenység, és áfakötelezettséget nem keletkeztet.

A NAV fenti állásfoglalása, illetve az ingyenes közterület-használatot biztosító jogszabályok, a közterület használatának szabályairól szóló 2/2011. (I.31.) önkormányzati rendelet módosítása és az egyes veszélyhelyzeti intézkedésekről szóló 176/2021. (IV.15.) Korm. rendelet miatt közterület-használati ügyekben további 40 db hivatalból történő módosítás készült.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 7/A. §-ának megfelelően az Iroda folyamatosan végzi a nyilvántartásba vett szálláshely-szolgáltatók hatósági ellenőrzését. 2020. október és 2021. május hónapok között 14 db szálláshely-szolgáltatási tevékenységgel kapcsolatos helyszíni szemle megtartására került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos statisztikai adatszolgáltatást nyújtanak a Központi Statisztikai Hivatalnak.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

2020. november 9. napjától a Polgármesteri Hivatal ügyfélfogadásának rendjét „A koronavírus járvány terjedésének mérséklése érdekében szükséges intézkedésekről az ügyfélfogadás és az ügyintézés rendjére vonatkozóan” című 14/2020. (XI.2.) számú polgármesteri és jegyzői együttes utasítás szabályozza.

A koronavírus járvány terjedésének mérséklése, a biztonságos munkavégzés feltételeinek megteremtése, a közösségi érintkezések számának csökkentése, a rendkívüli helyzetben a Polgármesteri Hivatalban intézett ügyek folyamatos, az SZMSZ által meghatározott változatlan ügyfélfogadási időben történő ellátásának fenntartása érdekében védőintézkedések kerültek elrendelésre a Polgármesteri Hivatalban történő ügyfélfogadás és ügyintézés rendjét illetően. Ezek alapján főszabályként minden olyan ügyben, ahol jogszabály nem írja elő kötelező jelleggel a személyes kapcsolattartást az ügyféllel, és az adott ügy intézéséhez nem feltétlenül szükséges az ügyfél hivatalban való megjelenése – szem előtt tartva a munkavállalók és az ügyfelek közös érdekeit –, olyan kapcsolattartási rend került az ügyfelekkel együttműködésben kialakításra és alkalmazásra, ami mellőzi a munkavállalók és az ügyfelek közvetlen találkozását, érintkezését.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2020. október és 2021. május hónapok között az alábbiak szerint alakultak:

|  |  |  |
| --- | --- | --- |
| **Hónap** | **e-mail** | **telefon** |
| 2020. október | 135 | 99 |
| 2020. november | 124 | 76 |
| 2020. december | 118 | 54 |
| 2021. január | 128 | 74 |
| 2021. február | 119 | 85 |
| 2021. március | 135 | 81 |
| 2021. április | 112 | 66 |
| 2021. május | 108 | 80 |

A Hatósági Osztályhoz tartozó **Közterület-felügyelet** 2020. október 1. és 2021. május 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz elektronikus úton (e-mail) illetve telefonon keresztül összesen 1054 db lakossági bejelentés érkezett. Személyes bejelentés, illetve ügyfélfogadás a veszélyhelyzet miatt nem volt.

A Szombathelyi Rendőrkapitányság hivatalos megkeresésére 81 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat által összesen 77 esetben került sor hangszórón keresztül figyelmeztetésre, szabálysértés elkövetése miatt 95 esetben alkalmaztak feljelentést.

A Szombathelyi Rendőrkapitányság 126 alkalommal kért segítséget helyszíni intézkedések lefolytatására, jobbára szabálysértések vagy szabályszegések elkövetése miatt intézkedő rendőrjárőr vagy illetékesség hiányában. A SZOMPARK Kft. és a SZOVA NZrt. összesen 27 esetben kért segítséget a munkavégzésük akadályozását képező gépjármű tulajdonosának felkutatása ügyében.

1. Reagáló egység

A reagáló egység a fenti időszakban 457 esetben alkalmazott szabálysértés, illetve szabályszegés észlelése esetén figyelmeztetést.

45 esetben helyszíni bírságot, 79 esetben a gépjármű üzembentartójának távollétében helyszíni bírságot szabott ki, illetve 89 esetben alkalmaztak feljelentést, és 499 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, mentőhívás, útszakaszok biztosítása, helyszíni ellenőrzés végrehajtása, lakosság tájékoztatása vált szükségessé.

A reagáló egység a gépjármű forgalomra alkalmatlan állapota miatt 52 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 1733 esetben, zöldterületi szabályszegés miatt (2020.12.31-ig) 199 esetben alkalmaztak figyelmeztetést. Egyéb szabálysértések miatt a felügyelők összesen 636 esetben éltek a figyelmeztetés lehetőségével.

Közúti közlekedési szabálysértés miatt 120 esetben, közrend elleni szabálysértés elkövetése miatt 79 esetben és a közösségi együttélés szabályainak megsértése miatt 22 esetben feljelentés megtételére került sor, és összességében 648 esetben szabtak ki helyszíni bírságot, 8.740.000,- forint összegben.

A járőrszolgálat által mobiltelefonos applikáción keresztül összesen 349 jelzést küldtek be, amelyek további intézkedéseket igényeltek.

A megadott időszakban, tekintettel, hogy a belváros bizonyos részein elszaporodtak az illegális hulladék lerakások, elhelyezések, ezért a frekventált helyszíneken fokozott jelenlétet biztosítottunk. A helyszínek – a tapasztalatok összegzését követően – állandó jelleggel változtak.

A belváros közbiztonságának növelése és annak megszilárdítása érdekében állandó járőrpár hajtja végre a közterületi ellenőrzéseket – jelenleg is – illetve teszi meg a szükséges helyszíni intézkedéseket.

1. Mezőőri szolgálat

A mezőőri szolgálat munkatársai a külterületi részeken 30 esetben észleltek és dokumentáltak illegális szemétlerakást. A mezőőri szolgálat által észlelt események alapján a Közterület-felügyelet a Szombathelyi Rendőrkapitányság felé 2 esetben élt büntető eljárás kezdeményezésével.

1. Állategészségügyi és Ebrendészeti szolgálat

A Szolgálat telephelyén 10 eb került elhelyezésre, 8 eb került örökbeadásra. 53 esetben fogtak be elkóborolt ebet, melyből az azonosítást követően 27 vissza került a tulajdonosokhoz még a helyszínen. Közterületről, illetve lakásról 18 ebtetemet szállítottak el. Egyéb állattetem (galamb, sün, macska, patkány) 99 esetben került elszállításra közterületről.

Fenti intézkedéseken felül hatósági eljárás keretében 1 esetben került befogásra és hatósági karanténba egy macska. A macska állatorvosi szakvélemény alapján a Vas Megyei Kormányhivatal határozata alapján a hatósági állatorvos által elaltatásra került.

1. Egyéb feladatok

*Forgalomra alkalmatlan gépjárművek:* A fenti időszakban összesen 240 esetben történt észlelés. Ebből 44 db gépjármű került elszállításra, melyből 8 db-ot a tulajdonosok a jogszabályban előírt költségek megfizetését követően kiváltottak.

A közterületről a korábbi években elszállított gépjárművek közül 1 db gépjármű végleges kivonására került sor a Vas Megyei Kormányhivatal Szombathelyi Járási Hivatala által.

*Büntető eljárások:* A Közterület-felügyelet a Szombathelyi Rendőrkapitányság felé összesen 6 esetben kezdeményezett büntető eljárást, melyből 2 esetben „hulladék gazdálkodás rendjének megsértése”, valamint 4 esetben „Egyedi azonosító jellel való visszaélés” bűntette miatt.

*Illegális hulladék elhelyezés:*

2021. március 1. napjától jelentős jogszabályváltozás történt a köztisztaság területén. Az egyes energetikai és hulladékgazdálkodási tárgyú törvények módosításáról szóló 2021. évi II. törvény 2021. március 1. napjától hatályon kívül helyezte a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 196. § (2) bekezdését. („Aki települési hulladékot a közterületen engedély nélkül lerak, elhelyez, vagy nem a kijelölt lerakóhelyen rak le vagy helyez el, szabálysértést követ el.”) A szabálysértés miatt 2021. március 1. napja előtt a közterület-felügyelő is szabhatott ki helyszíni bírságot.

A települési hulladék közterületen történő engedély nélküli lerakásával, elhelyezésével kapcsolatos eljárások hulladékgazdálkodási hatósági ügyként az elkövetés helye szerinti kormányhivatal mint területi hulladékgazdálkodási hatóság hatáskörébe tartoznak, a hulladékról szóló 2012. évi CLXXXV. törvény, valamint a hulladékgazdálkodási hatóság kijelöléséről szóló 124/2021. (III.12.) Korm. rendelet értelmében.

Fenti jogszabályi változások alapján a 2021. március 1-től számított időszakban a hatáskörrel rendelkező Vas Megyei Kormányhivatal Környezetvédelmi és Hulladékgazdálkodási Főosztály felé összesen 58 esetben kezdeményezett a felügyelet közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 242 esetben indított a felügyelet közigazgatási hatósági eljárást az elkövetett szabályszegések miatt.

A fenti időszakban a Közterület-felügyelet folyamatos egyeztetések után **7 együttműködési megállapodást** készített elő társszervekkel, amelyeket a közterület-felügyeletet belső szervezeti egységként magába foglaló Polgármesteri Hivatal köt meg. Ezek közül

* a Vas Megyei Rendőr-Főkapitánysággal,
* a valamennyi szombathelyi polgárőr szervezetet tömörítő Vas Megyei Polgárőr Szervezetek Szövetségével, továbbá
* az utcán, közterületen élő hajléktalan emberek hatékonyabb ellátása érdekében a Fogyatékkal Élőket és Hajléktalanokat Ellátó Közhasznú Nonprofit Kft.-vel, az Országos Mentőszolgálat Nyugat-dunántúli Regionális Mentőszervezetével, a Szombathelyi Rendőrkapitánysággal és a Markusovszky Egyetemi Oktatókórházzal közösen

megkötött együttműködési megállapodások már aláírásra kerültek.

A Tisztelt Közgyűlés napirendjén szereplő „Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről” című előterjesztésben szerepel továbbá négy újabb együttműködési megállapodás jóváhagyására vonatkozó javaslat:

* a Vas Megyei Katasztrófavédelmi Igazgatósággal, valamint
* a Szombathelyen működő, állatvédelmi civil szervezetekkel: a Kutyamenhely Alapítvánnyal, az Állatvédők Vas Megyei Egyesületével és a Fekete István Állatvédő Egyesülettel.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a TOP pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A veszélyhelyzet elrendelésének időszakában a Közbeszerzési Bíráló Bizottság megszakítás nélkül végezte munkáját, határozatait a módosított ügyrendnek megfelelően távszavazás útján hozta meg. A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

A legutolsó közgyűlés időpontjától folyamatban volt, lezárult valamint folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP kerékpáros-barát fejlesztés**  **Kerékpártámaszok elhelyezése** | A közbeszerzési eljárás eredményesen lezárásra került.  Nyertes ajánlattevő a Szkendó Kft., 15.323.156.-Ft megajánlással. A KFF a záró tanúsítványt kiállította 2021. 05.12. napján, a szerződéskötés folyamatban van. |
| 2. | **TOP kerékpáros-barát fejlesztés**  **Kerékpár (közbringa) rendszer** | A közbeszerzési eljárás megindítására a hirdetmény megjelent, ajánlattételi határidő 2021.06.30. |
| 3. | **TOP Vásárcsarnok felújítása**   * szerződésmódosítás | A pótmunkákra vonatkozó igényeket a KFF.2021.02 26. napján az alábbi módosításokkal, mint jogszerű szerződésmódosítást elfogadta:  A műszaki leírás kiegészítésével a Vállalkozó feladata kiegészül az árazatlan költségvetési kiírásban nem szerepelő, műszaki szükségszerűségből felmerült, utólag megrendelt,  a) a Vásárcsarnok fejépülete földszint és emelet burkolat feltárás utáni új rétegrend kialakításának kivitelezési munkáival;  b) a Vásárcsarnok fejépülete és az I. számú csarnokának csapadékvíz elvezető rendszere ejtő- és alap-vezetékeinek cseréjével, új vezeték kiépítésének kivitelezési munkáival;  c) a Vásárcsarnok fejépület szerkezetének merevítési kivitelezési munkáival:  - a teljesítési határidő a szerződés hatálybalépésétől számított 14 hónapra módosult,  - a vállalkozói díj 1.537.453.646 Ft + 27% Ft-ra módosult. |
| 4. | **TOP Képtár eszközbeszerzés**  (műtárgy világítás, informatikai eszközök, installációk) | A „Műtárgy világítás” rész eredményesen zárult. Nyertes ajánlattevő: Lux Stúdió Bt., Bp. 86.758.400.Ft - ajánlati árral, a szerződéskötés 2020.12.31. napján megtörtént.  Az „Installációk és információs táblák” rész eredményesen zárult. Nyertes ajánlattevő: Stand-Art Design Kft., Nagypáli, 3.350.409.-ajánlati árral.  Az „Informatikai eszközök” rész eredménytelenül zárult 2021. 04. 23. napján, valamennyi ajánlattevő érvénytelen ajánlatot tett.  Az eljárás e részét meg kell ismételni, a műszaki előkészítés folyamatban van. |
| 5. | **TOP Energetika – Oladi Szakképző energetikai korszerűsítése** | Az eljárás fedezet hiányában eredménytelenül zárult 2020.09.18. napján.  A megismételt eljárásban az eljárás nyertese: IMOCENT Kft. Mosonmagyaróvár 299.321.694.-Ft ajánlati árral, a szerződéskötés 2021. 04. 08.napján aláírásra került. |
| 6. | **TOP Schrammel – eszközbeszerzés**  - műtárgyvilágítás  - korongozó eszközök beszerzés | A műtárgyvilágításra vonatkozó rész a KBB.10.08.-i ülésén került kihirdetésre, nyertese a Papp és Pezenhofer Kft., Szombathely, 18.230.401.-Ft ajánlati árral, a szerződéskötés 2020.11.10. napján megtörtént.  A korongozó eszközök beszerzésére lefolytatott eljárás első alkalommal eredménytelenül zárult 2021. 02.04.napján, tekintettel arra, hogy csak egy ajánlat érkezett.  A megismételt eljárásban az eljárás nyertese: Interkerám Kft., Kecskemét 777.798.-Ft ajánlati árral, a szerződéskötés 2021.05.10.napján megtörtént. |
| 7. | **Szombathely fenntartható mobilitási terve**  **TOP- SUMP** | A közbeszerzési eljárás nyertese a Trenecom Kft.,Bp.,33.300.000.-Ft ajánlati árral, a szerződés 2020.11.10.napján aláírásra került.  A Közbeszerzési Döntőbizottság a Szitemág Kft. jogorvoslati kérelmét elutasította. |
| 8. | **1000 fa** | Az eljárás 2020.09.22. napján eredménytelenül zárult. A megismételt eljárást a telepítési időszakhoz, valamint a fedezethez igazítva tervezzük indítani. |
| 9. | **TOP Óvoda fejlesztések VI.**  **(**Mesevár Óvoda – kerítés) | Az eljárás eredményesen zárult, az eljárás nyertese a Szkendó Kft., Szombathely, 8.881.066.-Ft ajánlati árral, a szerződéskötés 2021. 02. 26.napján megtörtént. |
| 10. | **Villamos energia beszerzése** | Az eljárás eredményesen zárult, nyertes ajánlattevő az NKM Energia Zrt., Bp. 19,97 Ft/kWh ajánlati árral, a szerződés 2020.12.07.napján aláírásra került. |
| 11. | **Külső Söptei út hiányzó szakaszának kiépítése** | Az eljárás eredményesen zárult, nyertes ajánlattevő BIT-ÉP Kft., Táplánszentkereszt, 157.524.299.-Ft ajánlati árra, a szerződéskötés 2021.01.28. napján megtörtént. |
| 12. | **TOP Új bölcsőde építése** | Az ajánlattételi felhívást a KBB a döntéshozó jóváhagyásával 2021.06.11. napján elfogadta.  A felhívás, valamint a közbeszerzési dokumentumok a KFF – hez tanúsítvány kiállítása céljából továbbításra kerültek, kézhezvételt követően a hirdetmény feladható. |
| 13. | **TOP Ferenczy utca felújítása** | A közbeszerzési tanácsadó beszerzése megtörtént, 2020. 05. 19. napján a megbízási szerződés aláírásra került az APEX MM Kft-vel.  A közbeszerzési eljárás a bíráló bizottság következő ülésén indítható. |
| 14. | **TOP Szombathely-Balogunyom kerékpárút** | A közbeszerzési tanácsadó beszerzése megtörtént, 2020. 11. 26. napján a megbízási szerződés aláírásra került az APEX MM Kft-vel.  A közbeszerzési eljárás a műszaki egyeztetések (GySEV) lezárást követően indítható. |
| 15. | **TOP Szombathely – Vép kerékpárút** | A közbeszerzési tanácsadó beszerzése megtörtént, 2020. 11. 30. napján a megbízási szerződés aláírásra került az APEX MM Kft-vel. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.6.1-15-SH1-2016-00001 „Új Egészségügyi Alapellátó Központ** **kialakítása”** című projekt kivitelezése megtörtént, a műszaki átadás-átvételi eljárás 2020. november 17-én lezárult. A megvalósított létesítmény az üzemeltető részére átadásra került.

**TOP-6.7.1-15-SH1-2016-00001 Szociális város rehabilitáció II. ütem**:

A Szabadságharcos utca 4. szám alatti ingatlanon 3 lakásban fürdő helyiség kialakításának építési munkái befejeződtek, a műszaki átadás-átvételi eljárás 2020. november 27-én lezárult.

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban megvalósuló szakaszokra vonatkozó kivitelezési munkák befejezése zajlik, a műszaki átadás-átvételi eljárások megkezdődtek. A séi és a régi búcsúi úti szakaszon a forgalomba-helyezési eljárások megindításra kerültek. A kerékpártámaszok kiépítésére vonatkozó közbeszerzési eljárás eredményesen zárult, a szerződéskötés a nyertes ajánlattevővel folyamatban van. A közbringarendszer kiépítésére vonatkozó közbeszerzési eljárás előkészítése megkezdődött.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozóan az engedélyes tervek elkészültek, az építési engedély rendelkezésre áll. A beruházással érintett ingatlanok tekintetében az önkormányzat tulajdonjogának ingatlannyilvántartásba történő átvezetési eljárása folyamatban van.

**Szombathely-Balogunyom településeket összekötő kerékpárút** szakasz engedélyes tervei, az építési engedély, valamint a kivitelezési tervdokumentációja rendelkezésre áll. A beruházással érintett ingatlanok tekintetében az önkormányzat tulajdonjogának ingatlannyilvántartásba történő átvezetési eljárása folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** projekten belül az óvodák felújítási munkálatai folyamatban vannak, a készültség mindkét intézmény esetében meghaladja a 75 %-ot.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat keretén belül a beruházás megvalósítására vonatkozó kivitelezési tervdokumentáció elkészült. A kivitelező beszerzésére vonatkozó közbeszerzési eljárás előkészítése folyamatban van.

Az „Új bölcsőde építése Szombathelyen” című projekt megvalósításához kapcsolódóan a Szombathely, Esterházy utca - 2689/2. hrsz. alatti ingatlanon szülői parkolók kialakítására biztosított fedezetet a 265/2020. (IX.24.) Kgy. döntés. Az engedélyezési és kivitelezési tervdokumentáció elkészült, a vonatkozó engedély rendelkezésre áll. A kivitelező beszerzésére vonatkozó eljárás előkészítése folyik.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése is részben megtörtént.

* **A** **Gazdag Erzsi Óvoda** tekintetében a korábbi kivitelezési szerződés a vállalkozó teljesítésének elmaradása miatt felmondásra került. Az V. közbeszerzési eljárás eredményeként a legkedvezőbb érvényes ajánlatot adó ajánlattevővel a vállalkozási szerződés 2020. szeptember 25-én került aláírásra. A munkaterület átadásra került kivitelező részére 2020. szeptember 29-én. A tornaszoba kialakítása, valamint az akadálymentesítés, lift építése folyamatban van, a készültség 50 %-os.
* **A Vadvirág Óvoda** tekintetében a korábbi kivitelezési szerződés a Pritamin Trend Kft-vel a vállalkozó teljesítésének elmaradása miatt 75 %-os készültségi szintnél felmondásra került. Az újra kiírt közbeszerzési eljárás eredményeként a legkedvezőbb érvényes ajánlatot adó ajánlattevővel a vállalkozási szerződés 2020. szeptember 25-én aláírásra került. A munkaterület átadásra került kivitelező részére 2020. szeptember 29-én. Az óvoda tetőfelújítására és akadálymentesítésére vonatkozó befejező kivitelezési munkákat a vállalkozó elvégezte, a műszaki átadás-átvétel 2020. november 30-án eredményesen lezárult.
* A **Mesevár Óvoda** kerítésének építésére vonatkozó megismételt közbeszerzési eljárás eredményesen zárult, a kerítés befejező munkáira a vállalkozási szerződés 2021. február 26-án került aláírásra. A kivitelezés folyamatban van.

**TOP-6.1.3-15-SH1-2016-00001 azonosítószámú, "Szombathelyi Vásárcsarnok felújítása”** c. projekt keretében a II. számú csarnok a kivitelezési munkái elkészültek, 2020. novemberében átadásra került a Szombathelyi Vásárcsarnok részére. A fejépület és I. csarnok vonatkozásában a kivitelező a beruházást készre jelentette, a műszaki-átadás átvétel elindult.

**Az Innovációs és Technológiai Minisztérium által kiírt pályázat keretében 2 db elektromos gépjármű beszerzésére vonatkozó pályázat** sorána Duna Autó Zrt-vel kötött adásvételi szerződés alapján két elektromos gépjárművet adott át a vállalkozó 2020. június 30-áig. A gépjárműveket az Önkormányzat további üzemeltetés céljára a Szompark Kft. és az Egészségügyi és Kulturális GESZ részére átadta. A pályázat szakmai beszámolója és pénzügyi elszámolása 2020. augusztus 28-án, határidőben benyújtásra került a Támogató részére, 2020. november 27-én megtörtént a záró beszámoló ( szakmai és pénzügyi ) elfogadása.

**TOP-6.1.4-16 „Képtár turisztikai fejlesztése”** című pályázat: a kivitelezés műszaki átadás-átvétele eredményesen lezárult, az épület átadása az üzemeltető részére megtörtént. Az installációra és az informatikai eszközök beszerzésére vonatkozó közbeszerzési eljárások folyamatban vannak.

**TOP-6.1.4-16 „Víztorony turisztikai fejlesztése”** című pályázattal kapcsolatos kivitelezési munkák elkészültek, a műszaki átadás-átvételi eljárás eredményesen lezárult, a létesítmény az üzemeltető részére átadásra került. A projekt keretén belül az eszközbeszerzések (bemutathatóságot szolgáló eszközök, installáció, média terem) eredményesen lezárultak.

**Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III. 2.) Kgy. számú határozata, a 174/2017. (VI. 15.) Kgy. számú, valamint a 322/2018. (XII. 10.) Kgy. számú határozata alapján járt el az alábbiak szerint:

* **Ady tér és környezetének fejlesztése:** Az engedélyezési és kivitelezési tervdokumentáció, valamint a vonatkozó engedélyek rendelkezésre állnak, a projekt lezárult.
* **Járdányi Paulovics István Romkert fejlesztése:** A Savaria Múzeum a császári mozaik kiemelését, konzerválását elvégezte. A mozaik restaurálására és elhelyezésére vonatkozó javaslatokat a Miniszterelnökség jóváhagyta. A Romkert területén a tereprendezési munka elvégzésre került, a Pásztor utcai raktár polcrendszerének bővítése megtörtént, valamint a kiemelt mozaik restaurálási munkálatait befejezték.
* **Szent Márton utca rehabilitációja:** Az engedélyezési és kivitelezési tervdokumentáció rendelkezésre áll, a projekt lezárult.

**TOP 6.1.4.-16-SH1-2017-00004 „Schrammel Imre életművének méltó helyen történő elhelyezése Szombathelyen”** projekt: a kivitelezési munka megtörtént, műszaki átadás-átvételi eljárás 2020. november 5-én lezárult. A projekt keretén belül az eszközbeszerzések (műtárgyvilágítás, installáció, informatikai eszközök) eredményesen lezárultak.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelező beszerzésére vonatkozó II. számú közbeszerzési eljárás eredményesen zárult, a munkaterület átadás-átvétele 2021.04.19-én megtörtént. Jelenleg a kivitelezési munkák szervezése, feltárási munkálatok zajlanak.

**TOP-6.1.5-15-SH1-2019-00002 Ferenczy I. utcai fejlesztés:** a beruházás előkészítése (auditor beszerzése) megtörtént. A kiviteli tervdokumentáció felülvizsgálata, aktualizálása megtörtént. A közbeszerzési eljárás előkészítés alatt van.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a tervező beszerzésére vonatkozó eljárás előkészítés alatt van.

TOP-7.1.1-16-H-101-1 **A Tószer téri sportpálya közösségi célú fejlesztése -streetball pályák:** a tervező beszerzése megtörtént, a tervezési munka az aláírt Támogatási Okirat után indul.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése”:** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítására vonatkozóan a tervezési szerződés aláírásra került, a tervezés folyamatban van.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése”:** a 11-es Huszár úti 2 db streetball pálya kialakítására vonatkozóan a tervezési szerződés aláírásra került, a tervezés folyamatban van.

**TOP-7.1.1-16-H-ERFA-2020-00783 jelű „Játszóterek fejlesztése”:** aSzombathely, 3785/332 (Nagy László-Kodály Zoltán utca) és 6615/31 hrsz. (Barátság utca) alatti ingatlanokon játszótér felújítására vonatkozóan a tervezési szerződés aláírásra került, a tervezés folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára”:** a tervező beszerzésére vonatkozó eljárás előkészítés alatt van.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése”:**

a tervező beszerzésére vonatkozó eljárás eredményesen lezárult, a szerződéskötés folyamatban van.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése”:** a tervező beszerzésére vonatkozó eljárás előkészítése folyamatban van.

**A gyöngyösszőlősi I. világháborús hősi emlékmű rekonstrukciójával** összefüggésben a kivitelező beszerzése megtörtént, a szobor felújításra és felállításra került a Tervtanács által meghatározott helyen. A pénzügyi elszámolás megküldése megtörtént a Támogató felé, melyet Támogató elfogadott.

**Szombathelyen az Orvosi Ügyelet kialakítása**

A kivitelezés 2020. június 18-án kelt szerződés szerint kezdődött meg, és 2020. október 2-án a műszaki átadás-átvételi eljárással lezárult. Az ingatlan rendeltetésének megváltozását az illetékes Földhivatal átvezette.

**A Kámoni Arborétum és Ökoturisztikai Központ területén Fiókkönyvtár építése** A kivitelezés műszaki-átadás átvételi eljárása 2020. június 15-én lezárult. Az épület a jogerős használatbavételi engedélyt megkapta, a parkolók forgalomba helyezési engedélye 2020.11.19-én véglegessé vált.

**Török Ignác u. - Mészáros L. u. – Vadász u. felújítása**

Mindhárom utcában a kivitelezés befejeződött, a műszaki átadások megtörténtek.

**Schaeffler útcsatlakozás** – Szombathely, 059/3 hrsz-ú ingatlant érintő munkái

Az Önkormányzat, a Schaeffler Savaria Kft., valamint a Magyar Közút Nonprofit Zrt-között létrejött Konzorciumi Együttműködési Megállapodás alapján az önkormányzat beruházásában valósult meg a Schaeffler Savaria Kft. új telephelyéhez vezető - 8639. sz. összekötő útra történő - útcsatlakozás kialakítása. A műszaki átadás lezárult, a forgalomba-helyezési eljárás folyamatban van.

**Gothard kastély állagmegóvási munkái:**

A Gothard kastély kivitelezési állagmegóvási munkáinak támogatására vonatkozó támogatói okirat 2020. dec. 21-én került aláírásra.

A támogatásból a Részletes Megvalósíthatósági Tanulmány elkészült.

A projekt célja, hogy az elengedhetetlenül fontos állagmegóvás megtörténjen, mely pontos műszaki tartalmára a SZOVA Zrt. tett javaslatot. A javaslatnak megfelelő megbízás szerint a tervezési munkákat a Szalai Építész Iroda végzi. Az örökségvédelmi engedélyezési eljárás folyamatban van.

**Szombathely, Fő téri nyilvános illemhely felújítása**

A felújítási munkák a vállalkozási szerződés szerinti kivitelezési határidőben elkészültek, a műszaki átadás-átvétel 2020. november 10-én eredményesen lezárult. A létesítményt az Üzemeltető részére átadtuk.

**Egykori Epcos területen (5487/31 hrsz.) 11. sz. épület bontása:**

A kivitelezési szerződés 2021. március 25-én aláírásra került, a bontási munkák 2021. május 15-én befejeződtek.

**Tervezés:** Szombathely Megyei Jogú Város Közgyűlése által 156/2019. (IV.30.) Kgy. sz. határozatával elfogadott, a „Városfejlesztési alap-tervezések” előirányzat terhére elrendelt tervek elkészítését végző tervezők beszerzése megkezdődött, folyamatban van, zajlik a határozat 3. pontjában lévő sorrendben.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Vasivíz Zrt. üzemeltetői szakvéleménye alapján a GFT-ben szereplő, és havária eseményekről szóló felújításokra, pótlásokra a tájékoztató visszajelzése, továbbá az elkészült munkák műszaki átadás-átvételén való részvétel, a beküldött számlák teljesítés igazolása folyamatos. A 2021 - 2035 évre szóló gördülő fejlesztési tervet (GFT) a Vasivíz Zrt. megküldte jóváhagyás céljából, mely az Önkormányzat részéről polgármesteri levéllel elfogadásra került. A magán beruházásban kiépülő víziközművek tulajdonba adásával kapcsolatos ügyek intézése folyamatos.

**Egyéb beadványokkal kapcsolatos feladatok végrehajtása:**

A Szombathely, Laky Demeter utcai posta újra nyitásával kapcsolatban a Magyar Posta Zrt. - az elvégzendő fűtéskorszerűsítésre vonatkozó - aktualizált árajánlatát megküldte. Jelenleg a Magyar Posta Zrt. által benyújtandó támogatási kérelmet várjuk.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel kapcsolatos feladatokat.

Fentiek alapján 2020. október 29. és 2021. június 11. napja közti időszakban az iktatott ügyek száma 6730 db, amelyből

* parkfenntartás 289 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 1665 db,
* úthiba 462 db,
* behajtási engedély 354 db,
* telephely igazolások 89 db,
* köztemetők üzemeltetése és fenntartása 61 db,
* csapadékvíz-elvezetés 24 db,
* helyi közösségi közlekedés 92 db,
* a köztisztaság 485 db,
* kéményseprő ipari közszolgáltatás 59 db,
* az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezése 23 db.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2020. október 29. és 2021. május 31. napja közti időszakban az iktatott hatósági ügyek szám 3127 db, amelyből

* fakivágás 337 db,
* közterület-használat 1583 db,
* vízgazdálkodás 115 db,
* környezetvédelem (zajvédelem és egyéb) 607 db,
* hulladékgazdálkodás 485 db,

Az iroda feladata az illegális hulladékgyűjtés felszámolásának kidolgozása, az akadálymentesítési koncepció előkészítése, igény felmérés.

A „Tisztítsuk meg az Országot” projekt 2020. évben megvalósítandó I. üteme keretében „az illegális hulladéklerakók felszámolása 2020” pályázat keretében 18.909.441,-Ft-ot nyert az Önkormányzat. 11 db helyszínen történt meg az illegális hulladéklerakók felszámolása: 01074/4, 0813, 05, 06/2, 0102/3, 0102/4, 0208, 0858, 0936, 0923, 2757/1 hrsz-ú területeken.

Az Iroda állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

„Szombathely Megyei Jogú Város közigazgatási területén helyi, autóbusszal végzett, menetrend szerinti személyszállítási feladatok ellátása” tárgyában pályázat került kiírásra.

A kéményseprő-ipari közszolgáltatás ellátásának biztosítására pályázat került benyújtásra a Belügyminisztérium felé. A Magyar Közlöny szerint a pályázat sikeres volt. Jelenleg a támogatói okirat megérkezését várja az Önkormányzat.

A nem közművel összegyűjtött háztartási szennyvíz elszállítására 2020. december 1. napjától 2023. november 30. napjáig tartó szerződés került megkötésre a Kalamár Trans Kft.-vel.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából.

Közgyűlési döntésnek megfelelően a „Vigyázzunk Együtt Szombathelyre” program keretén belül 2021. június 10-én megrendezésre került a Városi nagytakarítás, amely egy időben, több különböző helyszínen zajlott önkormányzati cégek, önkormányzati képviselők bevonásával.

Szintén a „Vigyázzunk Együtt Szombathelyre” program keretén belül újra lehetőség nyílik az egyéni választókerületi képviselők számára önkéntes szemétszedési akciók megszervezésére.

Fenti program részeként a tavalyi évben már elindult a „Fogadj örökbe egy parkot” akció, ami tovább folytatódik az idei évben is, a 6 mintaprojekten kívül további civil szervezetek bevonásával. A szemléletformáló program keretén belül a nagyvállalatok részére felhívás került kiküldésre.

Ernuszt kripta felújításához szükséges építéstörténeti tudományos dokumentáció, értékleltár és felmérési tervek elkészültek, amelyről egyeztetésre került sor a Vas Megyei Kormányhivatal Építésügyi és Örökségvédelmi Főosztályával. Jelenleg a kiviteli tervek elkészítésére várja az Iroda a szakértő árajánlatát.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a parnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat – a fűnyírást is - folyamatosan végzi. A frekventáltabb területeken szerződés szerint – az időjárás által is befolyásoltan - a FÉHE Nonprofit Kft., illetve a SZOVA NZRt. – plusz 150 ezer m2 tekintetében - végzi a fűnyírást.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon túl betonlapos járdák helyreállítását végezte el a SZOVA NZRt. több helyszínen, illetve 2 db buszmegálló került átépítésre a Thököly utcában.

A városi lomtalanítás 2021. áprilisában elindult és folyamatosan zajlik. Több helyszínen került sor utcatakarításokra, ezzel párhuzamosan a víznyelők tisztítása is, valamint a Fő téri nagytakarítás is megtörtént.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása érdekében.

A zöld rendszámos gépjárművek ingyenes parkolási lehetőségéhez testületi/bizottsági döntés szükséges.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatos.

A **Városfejlesztési Irodánál** a pályázati ügyintézés és projektmenedzsment tevékenység keretében az alábbi feladatok ellátása történt meg:

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében:

* az **Aréna Óvoda:** (KG Invest 2008. Kft.) A szerződésben vállalt tevékenységeket a kivitelező befejezte, készültségi szint 100%.
* a **Benczúr Óvoda:** (Szkendó Építő és Mélyépítő Mérnöki Kft.) A szerződésben vállalt tevékenységeket a kivitelező befejezte, készültségi szint 100%.
* a **Mesevár Óvoda** fejlesztésének befejező munkáival kapcsolatban 2021.02.26-án új vállalkozási szerződés megkötésére került sor a Szkendó Építő és Mélyépítő Mérnöki Kft.-vel. 2021.05.18-án megindult a munkaterület átadás-átvételi eljárás, a régi kerítés elbontása 2021.05.25-én megtörtént, a vállalkozó megkezdte az új kerítés alapozó munkálatait. A kerítés elkészülésének határideje a szerződéskötéstől számított 150 nap, 2021.07.26.
* a **Gazdag Erzsi Óvoda:** (Szkendó Építő és Mélyépítő Mérnöki Kft.) Jelenleg zajlanak a kivitelezési munkálatok. A projekt befejezésének határideje: 2021.09.20.
* a **Vadvirág Óvoda:** (Szkendó Építő és Mélyépítő Mérnöki Kft.) A szerződésben vállalt tevékenységeket a kivitelező befejezte, készültségi szint 100%.

A projekt 9. számú időközi elszámolása 2020. szeptember 23-án a Közreműködő Szervezet felé benyújtásra került. A Savaria Városfejlesztési Nonprofit Kft. 2020.03.01-2021.02.22. között végzett projektmenedzsment tevékenységről szóló beszámolót 2021. február 22. napján elkészítette. A szakmai teljesítési igazolás 2021. 02. 24-én kiállításra került, ezt követően beérkezett az 5. részszámla.

A **TOP-6.2.1-15-SH1-2016-00005** azonosító számú, **„Bölcsőde fejlesztések Szombathelyen”** elnevezésű projekt esetében a záró elszámolás benyújtásának határideje 2020.10.27-e volt. 2021.02.15-én a záró elszámolás jóváhagyásra került, az 5 éves fenntartási időszak megkezdődött, az első fenntartási jelentés elkészítésének határideje 2022. 03. 01.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében az ajánlattételi felhívás kidolgozása megtörtént, a közbeszerzési eljárás megindításra került. Az új bölcsőde közbeszerzési eljárásának megindításához szükséges nyilatkozatok fedezet, becsült érték és publikusság tárgyában kiállításra kerültek. A projektfejlesztési szakasz zárása, a megvalósítási szakasz megindítása van folyamatban.

A 2. számú időközi kifizetési kérelem benyújtásra került 2021.05.17-én. A Savaria Városfejlesztési Nonprofit Kft. 2020.06.09-2021.05.25. között végzett projektmenedzsment tevékenységről szóló beszámolót 2021. május 25. napján elkészítette. A szakmai teljesítési igazolás 2021.05.26-án kiállításra került, ezt követően beérkezett az 1. részszámla. 2021.06.01-jén az 1. sz. szakmai beszámoló jóváhagyásra került. Ezzel egyidejűleg elfogadták a műszaki dokumentációt, a projektből beszerzésre kerülő eszközök listáját, a módosított megalapozó dokumentumot.

A **TOP-6.6.2-15-SH1-2016-000001** azonosító számú, a **„Szociális alapszolgáltatások fejlesztése Szombathelyen”** elnevezésű projekt esetében a záró helyszíni ellenőrzésre 2020. szeptember 9-én került sor, a feltárt hiányosságok hiánypótlása megtörtént. 2020. 11. 11-én a záró elszámolás jóváhagyásra került, az 5 éves fenntartási időszak megkezdődött, az első fenntartási jelentés elkészítésének határideje 2021.11.25.

A **TOP-6.7.1-15-SH1-2016-00001** azonosító számú **„Szociális városrehabilitáció II. ütem”** elnevezésű projekt esetében a záró beszámoló és a záró kifizetés hiánypótlása 2021.05.11-én benyújtásra került a Közreműködő Szervezet részére.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében 2020.02.13-án többlettámogatási kérelem került benyújtásra, melyről döntés még nem született.

2021.06.01-jén ismételt többlettámogatási kérelem került benyújtásra a pótmunka miatt. A projekt kivitelezése során több olyan műszaki megoldás megvalósítása vált szükségessé, amelyek a tervezés során nem voltak előre láthatóak, így pótmunkának minősülnek. Az elfogadott pótmunkák bruttó összege 155.099.957 Ft. Ezzel egyidejűleg Szombathely Megyei Jogú Város Önkormányzata 2020.02.13-án benyújtott, eddig még el nem fogadott többlettámogatási igényének összege a projekt megvalósítása során keletkezett megtakarításokkal bruttó 354.855.928 Ft-ról bruttó 353.219.386 Ft-ra csökkent. Így a Szombathely Megyei Jogú Város Önkormányzata által igényelt összes többlettámogatás bruttó összege 155.099.957 Ft + 353.219.386 Ft = 508.319.343 Ft.

A kivitelezésre vonatkozó szerződés 2021. március 4-én módosításra került.

A záró beszámoló és kifizetési kérelem benyújtásának határideje 2021.07.29. A 100%-os készültségi szint elérése, azaz 2021.07.29. a határideje egy 12 oldalas marketing kiadvány elkészítésének, melyről hetente egyeztetés zajlik, hogy mikor kerül a Vásárcsarnok fotózható állapotba.

2021.05.19-én megkezdődött a műszaki átadás-átvételi eljárás.

A Savaria Városfejlesztési Nonprofit Kft. a 2018.05.16-2021.04.21. között végzett projektmenedzsment tevékenységről szóló 2. sz. beszámolót 2021. április 22. napján elkészítette. Az elvégzett tevékenységről a szakmai teljesítési igazolás kiállításra került, ezt követően beérkezett a 2., 3., és 4. számú részszámla.

Továbbá a Savaria Városfejlesztési Nonprofit Kft. 2021. 04. 22 - 2021. 05.18. között végzett projektmenedzsment tevékenységről szóló 3. sz. beszámolót is elkészítette 2021. május 25. napján. Az elvégzett tevékenységről a szakmai teljesítési igazolás kiállításra került, ezt követően beérkezett az 5. számú részszámla.

A **TOP-6.6.1-16-SH1-2018-00001** azonosító számú **„Új Egészségügyi Alapellátó Központ** **kialakítása”** projekt esetében a 7. számú időközi kifizetési kérelem hiánypótlási dokumentációja 2021.04. 27-én benyújtásra került.

A 100%-os készültségi szint elérésének határideje 2021.06.30, a projekt zárása 2021.08.31.

2021.06. 23-án MÁK helyszíni ellenőrzése várható. Az ellenőrzés által lefedett időszak 2019. 04.01 - 2021. 06. 22. A helyszíni ellenőrzés során az 1-7. számú kifizetési igénylés és mögöttes dokumentációi kerülnek ellenőrzésre.

A **KEOP-4.10.0/U/15-2015-0006** azonosító számú **„A szombathelyi Oladi Általános Iskola uszodájának fejlesztése”** projekt esetében 2021.05.20-án az 5. sorszámú Záró Projekt Fenntartási Jelentés benyújtásra került, a három indikátor érték közül egy, a megújuló energiahordozó felhasználás mennyisége nem érte el a szükséges 75%-ot, ezért várhatóan a Támogató szabálytalansági eljárást fog kezdeményezni az Önkormányzat ellen, amely a támogatási összeg bizonyos mértékű visszafizetését vonja maga után. Az uszodában a hőszivattyút nem az előírt módon használták, illetve az indikátor érték nagy valószínűséggel túlbecslésre került.

A **ROM-RKT-21-A-0089** azonosító számú **„Roma kultúra támogatása Szombathelyen”** elnevezésű projekt esetében a pályázati anyag 2021.05. 10-én benyújtásra került az EPER rendszerben. 2021. 06. 01.-jén hiánypótlási felszólítás érkezett, mely hiánypótlás 2021.06.07-én beküldésre került. Jelenleg zajlik a pályázat elbírálása, döntés még nem született.

A **TOP-6.2.1-15-SH1-2016-00004** számú, a **„Weöres Sándor Óvoda és a Pipitér Óvoda fejlesztése Szombathelyen”** című projekt lezárásra került és 2021. 02. 16-án fenntartási szakaszba lépett, csakúgy, mint a TOP-6.2.1-15-SH1-2016-00003 számú **„Százszorszép Bölcsőde és Mocorgó Óvoda fejlesztése Szombathelyen”** című projekt.

A **TOP-6.3.3-15-SH1-2016-00001** számú, **„Szombathely bel- és csapadékvíz védelmi rendszerének fejlesztése”** projekt záró szakmai és pénzügyi beszámoló már korábban, 2020.09.28-én benyújtásra került és a hiánypótlás is megtörtént. A projektben a záró helyszíni ellenőrzésének időpontja 2021. 06. 16. Támogatási szerződés módosítási kérelem benyújtására volt szükség 2021.04.22-én a kerékpáros projekttel történő ütközés miatt.

A **TOP-6.4.1-15-SH1-2016-00001** számú „**Szombathely Megyei Jogú Város kerékpárosbarát fejlesztése**” című projekt keretében kerékpárút és járda is épül a Szent Imre herceg úton.

A Rumi Rajki I. u. – Muskátli út közötti szakasz egy részén a kerékpárút és járda helyhiány miatt közös nyomvonalra kerül a csapadékvizes beruházás nyomvonalával.

A helyhiány miatt a megépült folyókát a Rumi Rajki I. utcától a Szent Imre herceg utca 37. számú ingatlanig 265 fm hosszban el kell bontani, a csapadékcsatorna és a víznyelő aknák megmaradnak, és felhasználásra kerülnek.

A kerékpárút és járda építésénél alkalmazott műszaki megoldás (kiemelt szegély ill. víznyelők beépítésével kerül a csapadékvíz a korábbi projekt során megépült csapadékcsatornába) egyenértékű ill. üzemeltetési szempontból magasabb színvonalú műszaki megoldás az elbontásra került betonfolyókás vízelvezetéssel szemben.

A **TOP-6.5.1-16-SH1-2018-00001** számú **„Maros és Pipitér Óvoda energetikai korszerűsítése”** projektben a 4. és az 5. szakmai beszámoló már benyújtásra került, a kivitelezés még folyamatban van. A hőszivattyúk beszerelése még nem történt meg. 2020. 09. 28-án került benyújtásra a projektfejlesztési szakasz lezárására és a megvalósítási szakasz megindítására vonatkozó támogatási szerződés módosítási kérelem.

A **TOP-6.5.1-16-SH1-2018-00002** számú **„Oladi Szakgimnázium és Szakközépiskola energetikai korszerűsítése”** projektben az új közbeszerzési eljárás megindítása miatt Támogatási Szerződés módosítási kérelem került benyújtásra, mely elfogadásra került. Később a mérföldkövek módosítására vonatkozóan is benyújtásra és elfogadásra került egy módosítási kérelem. A projektfejlesztési szakasz lezárására és a megvalósítási szakasz megindítására vonatkozó módosítási kérelmünk 2021. júniusában kerül benyújtásra.

Az **Okos Zebra gyalogosvédelmi rendszer kialakítása** (11-es Huszár úti gyalogátkelő) című pályázat támogatásban részesült, és megvalósításra került.

Az **NKA Hangfoglaló Könnyűzene Támogató Program Kollégiuma** által kiírt pályázati felhívásra Szombathely Megyei Jogú Város Önkormányzata **„Stratégia alkotás és a szombathelyi könnyűzenei élet fejlesztési koncepciójának kidolgozása”** címmel nyújtott be pályázatot 2020.11.23-án, mely egy millió forint támogatásban részesült. A támogatási szerződés aláírásra került és a projekt megvalósítása elkezdődött.

A „**Multifunkcionális közszolgáltatási telephely fejlesztése Szombathelyen”** című projekt kapcsán a közbeszerzési eljárás eredményeként megkötésre került a kivitelezési szerződés, és a beruházás megkezdődött. A források azonban nem fedezték a beruházás költségét, ezért nem minden projektelem megvalósítására szerződött le a SZOVA Zrt. A módosításokra a szerződés megkötése előtt támogatói okirat módosítási kérelmet nyújtott be az Önkormányzat. A Miniszterelnökség később jelezte, hogy a projekt nem támogatható, ha nem valósul meg minden projektelem. Az egyeztetések jelenleg is zajlanak.

**Szombathely Megyei Jogú Város Fenntartható Energia és Klíma Akciótervének (SECAP)** elkészítésére vonatkozóan megtörtént a vállalkozó által kért, az önkormányzati gazdasági társaságokra, intézményekre és a Polgármesteri Hivatalra vonatkozó adatok és dokumentumok megküldése. A következő uniós pénzügyi ciklusra tervezett projektek bizonytalansága miatt szerződésmódosítás, véghatáridő hosszabbítás történt.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című és a **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projektekben megtörtént a felülvizsgált KHT tervzsűrivel történt egyeztetése, szükséges ingatlanok megvásárlása, illetve kisajátítása. A kiviteli tervek elfogadás alatt vannak. Folyamatban van a marketing és szemléletformálás tevékenységek végzésére vonatkozó szerződés aláírása. Az ingatlanok kisajátításának hosszú folyamata és a GYSEV által jelzett – de már megoldódni látszó – akadály miatt a mérföldkövek átütemezését kértük.

A **Gothard-kastély** Modern Városok Program projektben 2020. december 21-én megtörtént az új támogatói okirat kibocsátása. A tervezővel történt szerződéskötést és a tervezés megkezdését követően a tervtanácsi és műemlékvédelmi hatósági egyeztetések nyomán többletfeladatok jelentkeztek, melyek forrását jelenleg keressük.

A **Fedett Uszoda** MVP fejlesztése újra megindult, a 2022-es MVP költségkeretből lehetőségünk nyílt támogatást igényelni a teljes körű felújításra és kismértékű bővítésre. A támogatási igényt tervezői műszaki leírással és költségbecsléssel alátámasztva megküldte az iroda a Miniszterelnökségnek.

**A Szent Márton II.** MVP projekt lezárult, a fel nem használt kb. 200 millió Ft támogatás hamarosan visszafizetésre kerül, és egyeztetéseket követően más MVP célra felhasználhatóvá válik.

A **NewPilgrimAge** (Szent Márton nemzetközi projekt) projekt 2020. május 31-én véget ért. A záró projektszintű beszámoló és pénzügyi elszámolás elfogadása, a projekt szakmai és pénzügyi zárása megtörtént.

A **Klímabarát Települések Szövetsége** folyamatosan szervez online tájékoztatókat szakmai kérdésekben és támogatási források bemutatására. Ezeken Németh Ákos tanácsnok és az iroda munkatársai vesznek részt.

A **TOP-6.3.1-15-SH1-2016-00001** jelű, **„Szombathely Szent László Király utcai felhagyott iparterület fejlesztése”** című projekt kivitelezése lezárult, a soft programok is befejeződtek, a záró szakmai és pénzügyi beszámolók beküldésre kerültek. A projektben lezajlott egy EUTAF és ennek nyomán egy pénzügyminisztériumi ellenőrzés is, melynek során a műszaki ellenőrzés minőségét kifogásolták, és a műszaki ellenőrzés költségeire 10%-os korrekciót állapítottak meg, ez 695 000.- Ft támogatási összeg megvonást jelent.

A **TOP-6.1.4-16-SH1-2017-00001 „Képtár turisztikai célú felújítása”** című projektben a kivitelezés befejeződött, a műtárgyvilágítás felszerelésre került és a műszaki átadás-átvételi eljárás befejeződött. Az eszközbeszerzés egy részére, a tárlatvezető applikáció beszerzésére vonatkozóan új közbeszerzési eljárás előkészítése van folyamatban, mivel az előző eljárások eredménytelenek voltak. A projektben a marketingtevékenység még folyamatban van, de a molinók és ajándéktárgyak leszállítása már megtörtént. A projekt várható maradványösszegét a mellékhelyiségeinek felújítására kívánja fordítani a projektgazda.

A **TOP-6.1.4-16-SH1-2017-00003 „Víztorony és környezetének turisztikai célú fejlesztése”** című pályázat kapcsán a marketingeszközökre vonatkozó vállalkozói szerződés teljesítésre került. A kávézó bérbeadása megtörtént, a projekt záró mérföldköve 2021.06.30, a záró szakmai beszámolója benyújtásának határideje 2021. 09. 28.

A **TOP-6.1.4-16-SH1-2017-00004** jelű **„Schrammel Imre életművének méltó elhelyezése Szombathelyen**” című projekt esetében a kivitelezési munkák 100%-os készültségi szinten állnak, a műszaki átadási eljárás lezárult. A projektfejlesztés végi támogatási szerződés módosítás elfogadásra került és aláírásra került az új TSZ. A projektben az eltelt időszakban benyújtásra került a 3. és a 4. szakmai beszámoló is, továbbá egy módosítási kérelem, melyben a projekt záró mérföldkövét a Képtár projekt zárásához igazítjuk, melynek dátuma 2021. szeptember 30.

A **TOP-6.1.1-15-SH1-2016-00001 „A szombathelyi Északi Iparterület fejlesztése”** címűprojekt keretében 2021. 01. 27-én zajlott le egy helyszíni ellenőrzés, mely során a 2016. 06. 20. - 2021. 01. 26. időszakot vizsgálták. A projektfejlesztés végi TSZ módosítás 2021.03.11.-én lépett hatályba. A tervezett beruházás elkészült. Mindegyik szakmai beszámoló benyújtásra került, beleértve a záró szakmai beszámolót is, de az még nem került jóváhagyásra

A **TOP-6.1.5-15-SH1-2016-00001** jelű **„Szombathely Megyei Jogú Város közúthálózati elemeinek gazdaságfejlesztési célú megújítása”** című projekt esetében rögzítésre került a záró kifizetési kérelem és a záró beszámoló 2020. 05. 11.-én, amelynek hiánypótlása megtörtént. A projekt 2021. 05. 13-án fenntartási szakaszba lépett.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekt esetében a mérföldkövek eltolására vonatkozó további Támogatási Szerződés módosítási kérelem került benyújtásra, mely szerint 2022. 12. 31. a projekt fizikai befejezésének napja.

A TOP **közösségi szinten irányított** **helyi fejlesztési programja (CLLD)** keretében összesen 9 pályázat került benyújtásra, ebből kettő konzorciumi partnerrel. Valamennyi pályázat esetében megtörtént a pozitív támogatói döntés, 7 projekt már rendelkezik támogatói okirattal és megkezdődött a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projekt tervezőjének beszerzésére 3 ajánlatkérés történt, mindhárom eredménytelenül (az ajánlatok a pénzügyi keretek felett voltak).

A **Játszóterek fejlesztése** projekt, melyet a SZOMPARK-kal konzorciumban valósítunk meg, szintén a tervező beszerzésénél tart.

A Belvárosi közösségi tér fejlesztése és **A Tószer téri sportpálya közösségi célú fejlesztése projektek** támogatói okirata kiállítás alatt áll, a projektek 2021. július 1-én kezdődnek el.

A **Szombathely2030 - A válságálló tudásgazdaság megteremtéséért** gazdaságfejlesztési program kidolgozása és több körös egyeztetése befejeződött. Utolsó lépésként az együttműködésben részvevő partnerek egy együttműködési megállapodást írnak alá.

Külső, nem támogatott partnerként részt vesz az Önkormányzat a **SMACKER** nevű nemzetközi projektben, ahol az igényvezérelt közlekedés eszközeivel van lehetősége a városnak megismerkedni, és a BME mint külső szakértő együttműködésével kidolgozni egy akciótervet reális igényvezérelt közlekedési megoldások bevezetésére.

Részt vett az Önkormányzat a **WeReGreen** Horizont2020 nemzetközi pályázat fejlesztésében és a pályázat 2021. januári benyújtásában. A pályázat nem nyert támogatást.

A szintén Horizont2020-as **JUSTNature** projekt támogatást nyert a változatlan támogatási összeggel és tartalommal történő megvalósításra. A 20 partneres projekt támogatási szerződése aláírás alatt van, a megvalósítás 2021. szeptember 1-én kezdődik.

A **Nemzeti Befektetési Ügynökség (HIPA)** folyamatosan közvetít beruházói érdeklődéseket Szombathelyre. 2020. októbere óta 7 megkeresés volt, jelenleg egy 200 hektáros akkumulátorgyártói érdeklődés adatigényére kell válaszolni.

A Szlovén-Magyar Határon Átnyúló Együttműködési Program (SI-HU CBC) **capCROSSplan** projektje fejlesztési szervezetek és önkormányzatok együttműködését, és a 2021-27-es ciklusra való felkészülését segíti elő. A projektben részt vevő szervezetek aláírnak egy ún. Együttműködési Protokollt, amely a későbbi közös pályázásra, projektfejlesztésre teremt alapot.

A NewPilgrimAge projektben megfogalmazott Akcióterv megvalósításának egyik lépcsőjeként pályázatot nyújtott be az Önkormányzat 2021. március 1-én az Agrárminisztérium **Hungarikum Bizottságához** a szombathelyi **Szent Márton hagyomány** megörökítésére. A támogató részéről még nem érkezett döntés.

Pályázatkerült benyújtásra a **Let’s Colour 2021** felhívásra. A Bartók Béla körút Perint patak hídja alatti aluljáró színesre festése a cél. A falfesték-támogatást nem Szombathely nyerte, de lehetőségünk van fafesték-támogatásra is pályázni, melyhez a SZOMPARK készíti elő a helyszínek listáját.

Az EMMI támogatáskezelőjének **Tér-Zene** felhívására pályázatot nyújtottunk 7.500.000 Ft-ra, melyből 30 szabadtéri koncertet lehet megvalósítani 12 hónap alatt. A pályázat támogatást nyert, a támogatói okirat kiállítás alatt.

Az **AGORA** átalakulásával kapcsolatban több körben egyeztettünk az EMMI-vel, mint támogatóval az AGORÁ-t érintő projektek fenntartási időszakának, illetve az átalakulás részleteinek ügyében.

A támogató részéről 2021. 01. 20-án került sor „**A szombathelyi Sportliget fejlesztése**” című TOP projekt átfogó záróellenőrzésére a projekt helyszínén a Sportligetben, valamint a dokumentáció ellenőrzése tekintetében a Városházán. A Magyar Államkincstár 2021. március 10-én jóváhagyta a projekt záró szakmai beszámolóját és záró kifizetési igénylését, ezzel a projekt megvalósítása lezárult. A fenntartási kötelezettség alapján további 5 évig évente be kell számolni a projekt keretében létrejött eredmények megőrzéséről a következő határnapokon: 2022. 03. 10., 2023. 03.10., 2024. 03. 10., 2025. 03. 10., 2026. 03. 10. Önkormányzatunknak a fenntartási időszak alatt továbbra is fennáll bejelentési kötelezettsége: a támogatási szerződésben rögzített azonosító adataiban, illetve a szerződés teljesítésével összefüggő adataiban bekövetkezett minden változást, annak bekövetkeztét követő 8 napon belül köteles elektronikusan bejelenteni a Magyar Államkincstár Vas Megyei Igazgatóság részére. A projekt keretében beszerzett ingatlan, vagyontárgy a projekt záró projektfenntartási jelentésének elfogadásáig csak az irányító hatóság egyedi engedélyével terhelhető meg vagy idegeníthető el.

A „**Szombathely Megyei Jogú Város városközpontjának funkcióbővítő megújítása**” című projekt 5 éves fenntartási időszaka befejeződött, a projekt zárásáról szóló tájékoztató 2021. januárjában megérkezett. A projekt tekintetében továbbra is iratmegőrzési kötelezettség áll fenn 2021. 12. 11-ig, vagyis a Nyugat-dunántúli Operatív Programnak az Európai Bizottság általi jóváhagyásától számított 3 évig.

A „**Gazdaság-és foglalkoztatásfejlesztési partnerség a Szombathelyi járás területén**” című projekt megvalósítása folyamatos. A projekt megvalósításának aktuális záródátuma 2021. 08. 31., azonban a Paktum Irányító Csoport a projekt meghosszabbításáról döntött. Jelenleg a hosszabbítási kérelem tartalmi összeállítása zajlik a projektben részt vevő konzorciumi partnerek részéről.

A „**Szombathely Megyei Jogú Város kerékpárosbarát fejlesztése**” című projektben az építési beruházások döntő része rövidesen befejeződik. A kerékpártámaszok kialakítására vonatkozó közbeszerzési eljárás eredményesen zárult, a szerződés aláírás alatt áll. A közbeszerzések eljárási időigénye miatt 2020. 12. 18-án, valamint 2021. 05. 31-én határidő-módosítási kérelem került benyújtásra a Magyar Államkincstár részére. A támogatási szerződés projektfejlesztési szakaszt lezáró módosítása tárgyában 2021. 03. 04-én személyes egyeztetésre került sor a Magyar Államkincstár meghívása alapján. Az egyeztetés értelmében a Városfejlesztési Iroda elkészítette és 2021. 03. 31-én benyújtotta a projektfejlesztési szakaszt lezáró módosítási dokumentációt, amelynek elbírálása a Kincstár részéről jelenleg is tart. A módosítás keretében megtörténik a költségvetés, a közbeszerzési terv és a projekthelyszínek átfogó felülvizsgálata és aktualizálása a megvalósítás során kialakult helyzetnek megfelelően.

A „**Szombathely fenntartható mobilitási tervének elkészítése” (SUMP)** projekt keretében eredményesen zárult a közbeszerzési eljárás, Önkormányzatunk 2020. 11. 10-én vállalkozási szerződést kötött a fenntartható városi mobilitási terv (SUMP) kidolgozására vonatkozóan. A munkaindító személyes egyeztetésre 2020. 11. 17-én került sor a Városházán a SUMP készítői és az önkormányzat, valamint a hivatal képviselői és munkatársai között. A munka keretében 2021.01.08-án elkészült a terv kidolgozásának módszertani koncepciója, amely a veszélyhelyzet szerinti döntéshozatali rendnek megfelelően került jóváhagyásra a 17/2021. (I.28.) PM. sz. határozatban. A SUMP kidolgozásának meghatározott munkafolyamatát alapjaiban befolyásolta, hogy a 80/2021. (II. 22.) Korm. rendelettel 2021. 02. 22-én a Kormány 2021. 05. 23-ig meghosszabbította a veszélyhelyzetet. A veszélyhelyzet jellege és szabályai miatt az ebben az időszakban elvégzett vizsgálatok nem adnának valós képet a város közlekedési helyzetéről, ezért a vállalkozási szerződés 2021. 04. 22-én módosításra került. A munkafolyamat aktuális állásáról 2021.05.25-én a Városházán prezentációt tartott a SUMP-ot készítő szakértői csoport. 2021.05.20-án közzétételre került a város honlapján a jelenlegi helyzet feltérképezésére és a szombathelyi közlekedést érintő megoldandó problémákra koncentráló komplex mobilitási kérdőív, valamint 2021.06.12-én a Savaria Fórumban papíralapú kérdőív jelent meg. A kérdőívek 2021. 06. 30-ig tölthetők ki.

„**A Ferenczy utca hiányzó szakaszának kiépítése**” című projektet érintően 2021. 01. 27-én módosítási kérelem került benyújtásra a Magyar Államkincstár részére, amelyben szükségessé vált a projekt belső határidőinek átütemezése. A projekt keretében elkészült műszaki tervek 2021. 02. 09-én kerültek megküldésre az Innovációs és Technológiai Minisztérium részére. A minisztériumi nyilatkozatot 2021. 03. 18-án érkezett meg.

2020. negyedik negyedévében megkezdődtek az egyeztetések a **2021-2027-es uniós programozási időszak**ot illetően mind a megyével, mind az Irányító Hatósággal. Az operatív programok, felhívások, valamint a megyei területfejlesztési stratégiai dokumentumok véleményezése folyamatosan zajlik Önkormányzatunk részéről.

A 2021-2027-es időszakban megvalósítandó városi fejlesztések napról-napra aktualizálásra kerülnek az érkező új információk ismeretében.

Jelen tudásunk szerint Szombathely Megyei Jogú Város a TOP Plusz felhívás keretein belül nyújthatja majd be pályázatait. Ehhez egy - jelenleg egyeztetés alatt álló, IH által kiadott - módszertani útmutató, kézikönyv szerint felülvizsgált Integrált Településfejlesztési Stratégiára (ITS), valamint a megvalósítandó fejlesztéseket bemutató TOP Plusz Városfejlesztési Programtervre lesz szükség.

A felülvizsgálat alatt álló ITS-ünk tekintetében egyeztetések zajlanak a dokumentum készítőjével.

Az **Informatikai Iroda** napi szinten ellátta az üzemeltetési, valamint az elektronikus ügyintézéssel kapcsolatos feladatokat, a hivatali munkához szükséges számítógépek és egyéb informatikai, infokommunikációs eszközök felügyeletét, üzemeltetését. Ellátta az infokommunikációs eszközök beszerzését, valamint üzembe helyezését. Ellenőrizte a hivatali munkához szükséges szoftverkörnyezet karbantartását, a szükséges adatarchiválásokat, továbbá elvégezte az adatmentéseket. Megvalósult az online utastájékoztatás a Volánbusz Zrt. által üzemeltetett szombathelyi helyi autóbuszhálózaton. Megújult a térinformatikai rendszer, amelynek oktatása folyamatosan zajlik. Az Informatikai Biztonsági Szabályzatban előírtak ellenőrzése és megtartatása folyamatos feladatot jelent az Informatikai Iroda dolgozóinak. A Hivatal dolgozói biztonságtudatossági oktatásban részesültek.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszak első felében az iroda a módosított 2020. évi önkormányzati belső ellenőrzési tervnek megfelelően bonyolította le az ellenőrzéseket.

Ebben az időszakban befejeződtek az alábbi témakörben lefolytatott vizsgálatok:

* 2020. novemberében befejeződött - Szombathely Megyei Jogú Város Közgyűlése 56/2020. (II.27.) Kgy. számú határozata alapján - a kizárólagos tulajdonú gazdasági társaságoknál az ügyvezetők kiküldetésének, a szabadságaik kiadásának, valamint a társaság nevére kiállított bankkártyák használatának szabályszerűsége tárgyában lefolytatott soron kívüli belső ellenőrzési vizsgálat.
* 2020. november hónapban 2 új ellenőrzést indított el az iroda, a FALCO KC Szombathely Kft. – nél, valamint a Weöres Sándor Színház Nonprofit Kft.-nél a belső kontrollrendszer elemei – kontrollkörnyezet, kockázatkezelés, kontrolltevékenységek, információ és kommunikáció, monitoring tevékenység - szabályszerűségének megítélése tárgyában.

A 2020. évben lefolytatott vizsgálatok tapasztalatairól az iroda a vonatkozó jogszabályban foglaltaknak megfelelően elkészítette az éves ellenőrzési jelentést, amely a 111/2021. (IV.29.) PM.sz. határozattal került elfogadásra.

2021. évben Szombathely Megyei Jogú Város Önkormányzata 2021. évi belső ellenőrzési tervének, valamint Szombathely Megyei Jogú Város Önkormányzata által alapított és fenntartott intézményekre vonatkozó 2021. évi felügyeleti ellenőrzési terv ütemezésének megfelelően kerültek lefolytatásra a vizsgálatok az alábbiak szerint:

* 2021. januárban a Pálos Károly Szociális Szolgáltató Központ és Gyermekjóléti Szolgálatnál végzett ellenőrzést az iroda, melynek tárgya a 2015-2019. gazdasági évekre vonatkozó költségvetési gazdálkodás szabályszerűsége volt.
* 2021. február hónapban a kötelezettségvállalás, ellenjegyzés, utalványozás, teljesítés igazolás és érvényesítés folyamatának vizsgálata kezdődött el a Polgármesteri Hivatalban.
* 2021. április hónapban a Mesebolt Bábszínháznál került sor ellenőrzésre a 2015-2020. gazdasági évekre vonatkozó költségvetési gazdálkodás szabályszerűségének vizsgálata tárgyában.
* Jelenleg Szombathely Megyei Jogú Város Közterület-felügyeletnél folyik a vizsgálat a 2016-2019. gazdasági évekre vonatkozó költségvetési gazdálkodás szabályszerűsége tekintetében. A vizsgált időszakban a Közterület-felügyelet önálló intézményként működött. Az ellenőrzés várhatóan június végén fejeződik be.

Kérem a Tisztelt Közgyűlést tájékoztatóm elfogadására.

**Szombathely, 2021. június „ ”**

**/: Dr. Károlyi Ákos :/**

**HATÁROZATI JAVASLAT**

**.…/2021. (VI. 24.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal